text:
KUPHARAZGA NA KUSAMBIZGA PA CHARU CHOSE
Oceania
VYARU 29
UNANDI WA ŴANTHU 40,642,855
ŴAPHARAZGI 98,353
MASAMBIRO GHA BAIBOLO 66,022
Wakaŵa na Chikanga Kupharazga
Emily ni msungwana wa vyaka 12 ndipo wakukhala ku Australia. Zuŵa linyake msambizgi wawo wakaphalira ŵana ŵa sukulu uwemi wa kusankha mabwezi ghawemi. Iyo wakalongora msambizgi wake vidiyo ya makatuni, ya mutu wakuti: Kasi Mubwezi Wanadi Wakuŵa Wuli? Pamanyuma, msambizgi wakalongora vidiyo iyi mu kilasi ndipo ŵana ŵa sukulu ŵakayitemwa chomene. Ŵati ŵamara kuwonelera, ŵakadumbiskana ivyo ŵasambirapo kwa ora limoza. Msambizgi wakalongoraso vidiyo iyi mu makilasi ghanyake. Paumaliro, Emily wakalongora msambizgi uyu na awo wakusambira nawo webusayiti yithu ya jw.org. Emily wakati: “Yehova wakanipa chikanga kuti nilongore ŵana ŵa sukulu ŵanandi webusayiti yithu. Yehova wakanitumbika chomene.”
Chiwoneskero cha Malonda Icho Chikaŵa ku Mizi
Ŵapharazgi 5 ŵakenda mtunda wa maora 9 mu misewu yiheni ya mu mapiri kuti ŵakayale mabuku pa shelufu ya matayala ku malo ghakuwoneskerako malonda ku Suai, Timor-Leste. Ŵanthu awo ŵakizanga pa shelufu iyi ŵakazizwanga chomene kuwona mabuku ghithu mu viyowoyero vyakukwana 12. Ŵakazizwanga chifukwa padera pa mabuku gha Ŵakaboni, pali mabuku ghachoko chomene agho ghali mu viyowoyero ivi panji palijirethu. Mwanakazi munyake wati wawona burosha la chiyowoyero chake, wakachemerezga kuti, “Chiyowoyero chane!” Aka kakaŵa kakwamba kuti mwanakazi uyu wawone buku la mu chiyowoyero chake cha Bunak. Mu mazuŵa ghanayi pera, ŵapharazgi aŵa ŵakagaŵira mabuku ghakukwana 4,571. Ndipo ŵanthu ŵanandi ŵakaŵapempha kuti ŵakaŵayendere mu nyumba zawo. Ŵanthu ŵanandi ŵakunweka ŵakaŵa kuti ŵandakumanepo na Ŵakaboni ŵa Yehova. Ŵana ŵakawonelera mavidiyo gha Ŵani Ŵabwezi ŵa Yehova kwa maora ghanandi mu chiyowoyero cha Tetun Dili. Ŵana ŵanyake ŵakasungilira na pa mtima wuwo mazgu ghanyake gha mu sumu za mu mavidiyo agha na kwimba mwakukondwa.
“Ndigho Ŵana ŵa Sukulu Ŵakakhumbikwiranga”
Brian na Roxanne, awo mbamishonale, ŵakapempha koleji yinyake pa chirwa cha Palau kuti ŵazakayalepo mabuku pa shelufu ya matayala. Ŵakakumana na mulara wa pa koleji na kumulongora vidiyo pa jw.org iyo yikulongosora umo tikupharazgira ku malo uko kukusangika ŵanthu ŵanandi. Ŵakamulekeraso mabuku ghanyake kuti waghawone. Mulara uyu wakaphalira Brian na Roxanne kuti ŵakakumane na mulara munyake uyo wakuwonelera ŵana pa sukulu. Ŵati ŵakumana na mulara uyu, wakaŵaphalira kuti ŵakakumaneso na mulara munyakeso wa pa sukulu iyi.
Brian wakati: “Tikadumbiskana makora na mulara wachitatu uyo ŵakatitumako, kweni wakati tiluteso mu ofesi ya mulara wakwamba. Tikati taluta, wakatiphalira kuti tilembe kalata yakupempha kuti tizakayale mabuku. Tikamba kugongowa kulemba kalata chifukwa vikawonekanga nga kuti ŵakutiyingiska waka. Kweni tikalemba waka kalata, tikati vyamuwoneka kuko.”
Brian na Roxanne ŵakakumanaso na mulara wakwamba yura, uku ŵakukhazga kuti wakanenge pempho lawo. Brian wakati: “Tikazizwa chomene apo mulara uyu wakatiphaliranga kuti, wakaŵerenga mabuku agho tikamupa ndipo ngawemi chomene. Wakati mabuku agha ndigho ŵana ŵa sukulu ŵakakhumbikwiranga. Ndipo wakatizomerezga kuti tizakayale mabuku.”
Brian wakayowoyaso kuti: “Mulara uyo wakalaŵiliranga ŵana pa sukulu, wakatiphalira kuti ŵana awo ŵakugona pa sukulu penepano tingakaŵapeleka ku tchalitchi ilo ŵakukhumba kusopa Sabata yiliyose. Mulara uyu wakatiso, para ŵakukhumba kuluta ku tchalitchi linu, napo tingakaŵapeleka. Ine na Roxanne tikazizwa chomene kupulika fundo iyi. M’malo mwa kukana pempho lithu, ŵakati ŵangaluta na ŵana ŵa sukulu ku Nyumba ya Ufumu.”
Zuŵa lakwamba, ilo Brian na Roxanne ŵakayala mabuku pa koleji iyi, ŵakagaŵira mabuku 65, magazini 8 na maburosha 11. Kweniso ŵakadumbiskana makora chomene na ŵana ŵa sukulu. Ŵalara ŵaŵiri pa sukulu, ŵakaphalira Brian na Roxanne kuti ŵakizeso.
Ŵakugura Ŵakuwonelera Mavidiyo Ghithu
Lipson wakuteŵetera pa Beteli ku Solomon Islands. Wati wapharazga mulenji, wakaŵa pa ulendo wa kuwelera ku ofesi. Apo wakendanga wakapulika sumu za Ufumu zikulira mu sitoro yinyake. Wakanjira mu sitoro kuti wakawone. Wati wanjira, wakazizwa kuwona ŵana na ŵalara wuwo ŵakuwonelera vidiyo ya sumu nambara 55 ya mutu wakuti, “Paumaliro Kuzamuŵa Umoyo Wandanda!” iyo yili mu mavidiyo gha Ŵani Ŵabwezi ŵa Yehova. Sumu yati yamara, mweneko wa sitoro wakaphalira ŵakugura kuti, “Nili na vidiyo yinyake iyo nkhukhumba kuti muyiwonelereso.” Wakaŵalongora vidiyo ya mutu wakuti: Kwiba Nkhuheni. Vidiyo iyi yati yamara, wakaphalira ŵakugura wose kuti ŵaleke kwiba mu sitoro yake.
Chifukwa chakuti ŵanthu ŵanandi ŵakanjira mu sitoro yake apo vidiyo yikaŵa mukati, wakaŵaphalira kuti, “Nkhukhumba kuti mose mupulike sumu iyo nkhutemwa.” Wakalongoraso sumu nambara 55. Sumu yati yamara, wakalongoraso vidiyo ya mutu wakuti, Chifukwa Wuli Mukwenera Kusambira Baibolo? na yakuti, Kasi Ŵakaboni ŵa Yehova Ŵakuchita Wuli Pakusambizga Ŵanthu Baibolo? mu chiyowoyero cha Pidgin icho chili ku Solomon Islands.
Mbanthu ŵachoko chomene ku Solomon Island ŵali na Intaneti chifukwa njakudura kweniso yikusoŵa. Mweneko wa sitoro iyi njumoza wa Ŵakaboni ŵa Yehova yayi, kweni wakupanda mbuto za unenesko chifukwa wakulongora mavidiyo ghithu ku ŵanthu awo ŵiza mu sitoro yake.
Wakasanga zina la Chiuta mu Buku
Mande yiliyose, banja linyake likayalanga mabuku pa shelufu ya matayala ku Nouméa, tawuni yikuru ya charu cha New Caledonia. Zuŵa linyake mwanakazi wakiza na kutorapo buku la Kasi Baibolo Likusambizgachi Chomenechomene? kwambura kuyowoyapo chilichose. Wati waluta, nyengo yichoko waka wakizaso na buku mu mawoko. Wakafumba banja ili kuti, “Kasi mwaliwona ili?” Wakajura buku na kuŵalongora apo pakaŵa zina la Chiuta, Yehova. Ndipo wakati: “Ili ndilo zina la Chiuta! Napenja ku layibulare kwa masabata ghanandi kuti nimanye Chiuta. Kweni nangutora buku linu na kunjira mu galimoto. Nati najura, chinthu chakwamba icho nanguwona ni zina la Chiuta, Yehova. Nangughanaghana kuti niwelere na kumuwongani.” Ntheura banja ili, likadumbiskana makora chomene na mwanakazi uyu ndipo likamulongora vyakusazgirapo mu buku la Baibolo Likusambizgachi? kuti wawone Ntchito ya Zina la Chiuta na Ng’anamuro Lake. Mwanakazi uyu wakati wakakhumbanga kupenja zina ili ku layibulare, kweni sono wamanya apo Ŵakaboni ŵakuyala mabuku Mande yiliyose.


c: text/html

text: 8 Yehova wakalutilira kuyowoya na Mozesi kuti:2 “Tora Aroni na ŵana ŵake,+ malaya,+ mafuta ghakuphakazgira,+ ng’ombe yanalume ya sembe ya kwananga, mberere zanalume ziŵiri, na chihengo cha vingwa vyambura nthukumusi.+3 Uwunganye wumba wose pa mulyango wa chihema chakukumanamo.”4 Mozesi wakachita umo Yehova wakamuphalilira, ndipo wumba ukawungana pa mulyango wa chihema chakukumanamo.5 Sono Mozesi wakati ku wumba wura: “Ichi ndicho Yehova wayowoya kuti tichite.”6 Mozesi wakiza na Aroni na ŵana ŵake pafupi, wakaŵageziska na maji.+7 Wakatora munjilira,+ wakamuvwalika Aroni na kumukaka mkhuzi.+ Wakamuvwalikaso chakuvwara chambura mawoko+ na efodi,+ wakamukaka fyee na lamba+ wakuluka wa efodi.8 Kufuma apo, wakamuvwalika chapanganga,+ ndipo mukati mwa chapanganga wakaŵikamo Urimu na Tumimu.+9 Wakamuvwalikaso nduŵira+ ku mutu, ndipo panthazi pa nduŵira wakakakilirapo kachisulo kakunyezimira kagolide, chimanyikwiro chakupatulika cha kujipatulira,+ nga umo Yehova wakaphalilira Mozesi.10 Mozesi wakatora mafuta ghakuphakazgira, wakaphakazga chihema na vyose ivyo vikaŵamo,+ ndipo wakavituŵiska.11 Mafuta ghanyake wakanthonyezgera pa jotchero kankhondi na kaŵiri. Wakaphakazga jotchero na viteŵetero vyake vyose, chiŵiya na chakukhazikapo chake, kuvituŵiska.12 Paumaliro wakapungulira mafuta ghanyake pa mutu wa Aroni, kumuphakazga kuti wamutuŵiske.+13 Pamanyuma, Mozesi wakiza na ŵana ŵa Aroni pafupi, wakaŵavwalika minjilira, wakaŵakaka mikhuzi na kuŵavwalika chakuvwara kumutu,+ nga umo Yehova wakaphalilira Mozesi.14 Ndipo wakiza na ng’ombe yanalume ya sembe ya kwananga. Aroni na ŵana ŵake ŵakaŵika mawoko ghawo pa mutu wa ng’ombe yanalume ya sembe ya kwananga.+15 Mozesi wakayikoma na kutora ndopa+ ku munwe wake, wakaziphaka pa masengwe agho ghali pa jotchero, wakatuŵiska jotchero ku kwananga. Kweni ndopa izo zikakhalapo wakathira musi mwa jotchero kuti walituŵiske na kuphepiskirapo.16 Kufuma apo, wakatora mafuta ghose gha mu matumbo, icho chikudemelera ku chiŵindi, na ziso ziŵiri na mafuta ghake, ndipo Mozesi wakaviwotcha pa jotchero.+17 Wakatora ng’ombe yose, chikumba chake, nyama, na ulongwe, wakaviwotchera kuwaro kwa msasa,+ nga umo Yehova wakaphalilira Mozesi.18 Wakizaso na mberere yanalume ya sembe yakotcha. Aroni na ŵana ŵake ŵakaŵika mawoko ghawo pa mutu wa mberere iyi.+19 Mozesi wakakoma mberere yira na kunthonyezga ndopa kuzingilizga jotchero.20 Mozesi wakayidumura mberere yira vipitika, ndipo wakawotcha mutu, vipitika, na mafuta.21 Wakasuka matumbo na vibodo. Mozesi wakawotcha mberere yose pa jotchero. Yikaŵa sembe yakotcha ya sungu liwemi.* Iyi ni sembe yakupeleka kwa Yehova yakotcha pa moto, nga umo Yehova wakaphalilira Mozesi.22 Ndipo wakiza na mberere yachiŵiri, mberere yakuvwalikira usembe.+ Aroni na ŵana ŵake ŵakaŵika mawoko ghawo pa mutu+ wa mberere iyi.23 Mozesi wakayikoma, wakatorapo ndopa na kuphaka pa khutu lamalyero la Aroni, pa chigunwe cha woko lake lamalyero na pa chigunwe cha lundi lake lamalyero.24 Kufuma apo, Mozesi wakizaso na ŵana ŵa Aroni, wakatora ndopa na kuphaka pa khutu lawo lamalyero, pa chigunwe cha woko lawo lamalyero na pa chigunwe cha lundi lawo lamalyero. Kweni ndopa izo zikakhalapo, Mozesi wakazinthonyezga kuzingilizga jotchero.+25 Pamanyuma, wakatora mafuta, mchira wamafuta, na mafuta ghose gha mu matumbo, icho chikudemelera ku chiŵindi, ziso ziŵiri na mafuta ghake, na chigha chamalyero.+26 Mu chihengo cha vingwa vyambura nthukumusi icho chikaŵa pamaso pa Yehova, wakatoramo chingwa+ chimoza chambura nthukumusi, chibama+ chimoza chakuphaka mafuta, na kachibama kapepefu kamoza. Wakaviŵika apo pakaŵa mafuta na chigha chamalyero.27 Kufuma apo, wakaviŵika vyose mu mawoko gha Aroni na mu mawoko gha ŵana ŵa Aroni, na kwamba kuvizungunya uku na uko kuŵa sembe yakuzungunya pamaso pa Yehova.28 Mozesi wakavitoraso mu mawoko ghawo na kuviwotcha pa jotchero pachanya pa sembe yakotcha. Vikapelekeka kuŵa sembe yakuvwalikira usembe ya sungu liwemi.* Yikaŵa sembe yakupeleka kwa Yehova yakotcha pa moto.29 Mozesi wakatora nganga na kuyizungunya uku na uko kuŵa sembe yakuzungunya pamaso pa Yehova.+ Mozesi wakatorapo chigaŵa chake pa mberere yakuvwalikira usembe, nga umo Yehova wakaphalilira Mozesi.+30 Pamanyuma, Mozesi wakatorapo mafuta ghakuphakazgira+ na ndopa izo zikaŵa pa jotchero na kumijira Aroni na malaya ghake kweniso ŵana ŵake na malaya ghawo. Ntheura wakatuŵiska Aroni na malaya ghake kweniso ŵana ŵake+ na malaya ghawo.+31 Mozesi wakati kwa Aroni na ŵana ŵake: “Phikani+ nyama pa mulyango wa chihema chakukumanamo, mulyere mwenemumo na chingwa icho chili mu chihengo, nga umo nkhaphalilikira kuti: ‘Aroni na ŵana ŵake ŵayirye.’+32 Nyama na chingwa ivyo vyakhalapo muviwotche na moto.+33 Mazuŵa 7, mungafumangapo yayi pa mulyango wa chihema chakukumanamo m’paka mazuŵa ghakuvwalikira usembe ghamare. Patorenge mazuŵa 7 pakumuvwalikani usembe.*+34 Yehova ndiyo wakayowoya kuti tichite umo tachitira muhanya uno kuti timuphepiskirani.+35 Mukhale pa mulyango wa chihema chakukumanamo muhanya na usiku mazuŵa 7+ ndipo muŵenge maso na dango la Yehova+ kuti muleke kufwa. Ichi ndicho naphalirika.”36 Aroni na ŵana ŵake ŵakachita vyose ivyo Yehova wakayowoya mwa Mozesi.

robotstxt: allowed

filter: keep


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
8 Ni njani wali nga ni munthu wavinjeru? Ni njani wakumanya nthowa yakumazgira suzgo? Vinjeru vya munthu vikungweluska chisko chake na kunyililiska mankhwinya pamaso pake.
2 Ine nkhuti: “Pulikira malango gha themba+ chifukwa cha chilapo kwa Chiuta.+
3 Ungafumangapo luŵiro chara pamaso pake.+ Ungakhozgeranga chinthu chilichose chiheni yayi.+ Lingachita chilichose icho lakhumba,
4 chifukwa mazgu gha themba ngankhongono.+ Ni njani wangati kwa ilo: ‘Ukuchitachi?’”
5 Uyo wakusunga dango wapwetekekenge chara,+ ndipo mtima wavinjeru umanyenge nyengo yakwenelera na ndondomeko yake.+
6 Chinthu chilichose chili na nyengo na ndondomeko yake,+ chifukwa visuzgo vya ŵanthu ni vinandi chomene.
7 Pakuti palije uyo wakumanya icho chichitikenge, ntheura ni njani wangamuphalira umo chichitikirenge?
8 Palije munthu uyo wali na mazaza pa mzimu panji uyo wangakanizga mzimu, ntheura palije uyo wali na mazaza pa zuŵa la nyifwa.+ Palije munthu uyo wakusutuka mu nyengo ya nkhondo, ntheura uheni nawo uŵazomerezgenge chara awo ŵakuwuchita kuti ŵachimbire.
9 Vyose ivi naviwona, ndipo nkhaŵika mtima wane pa mulimo wose uwo ukuchitika pano pasi, mu nyengo iyo munthu wakuwusa munyake na kumupweteka.+
10 Nkhawona ŵaheni ŵakusungika mu dindi, awo ŵakanjiranga na kufuma mu malo ghatuŵa. Kweni ŵakaluwika luŵiro mu msumba uwo ŵakachitirangamo ivi.+ Ichi nacho ntchawaka.
11 Pakuti cheruzgo chindapelekeke luŵiro pa mulimo uheni,+ mtima wa ŵanthu wakhazikika pa kuchita uheni.+
12 Nanga wakwananga wangachita uheni maulendo 100 na kukhala nyengo yitali, kweni nkhumanya kuti awo ŵakopa Chiuta waunenesko vinthu viŵayenderenge makora, chifukwa ŵakumopa.+
13 Kweni muheni vinthu vimwenderenge makora yayi,+ ndipo wangasazgirako yayi mazuŵa ghake agho ghali nga ni muzgezge,+ chifukwa wakopa Chiuta chara.
14 Pali chinthu chinyake chawaka icho chikuchitika pa charu chapasi, chakuti pali ŵanthu ŵarunji awo ŵakuwoneka nga ŵakuchita uheni.+ Ndipo pali ŵanthu ŵaheni awo ŵakuwoneka nga ŵakuchita vyakunyoloka.+ Ine nkhuti ichi nacho ntchawaka.
15 Ntheura ine nkhawona kuti kusangwa nkhuwemi,+ chifukwa palije chiwemi pano pasi kuluska kuti munthu waryenge na kumwa na kusekelera. Ichi chiŵenge nayo apo wakutokatoka mu mazuŵa gha umoyo wake,+ uwo Chiuta waunenesko wamupa pano pasi.
16 Nkhaŵikapo mtima kuti nisange vinjeru na kuwona mulimo wose uwo ukuchitika pa charu chapasi,+ kwambura kuwona tulo muhanya na usiku.
17 Penepapo nkhawona mulimo wose wa Chiuta waunenesko, ndipo nkhamanya kuti ŵanthu ŵangapulikiska yayi ivyo vikuchitika pano pasi.+ Nanga ŵanthu ŵangayezga wuli, ŵangawupulikiska yayi. Nanga ŵangati ŵangawumanya chifukwa chakuti mbavinjeru, ŵangawupulikiska nadi yayi.+
Tumizgani
Tumizgani
Mupharazgi 8
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=21&Chapter=8&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D21%26Chapter%3D8%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Wakuphalira Solomoni vya kuzenga; wamupa pulani (9-21)
28 Penepapo Davide wakawunganya ŵakaronga wose ŵa Israyeli ku Yerusalemu: ŵakaronga ŵa mafuko, ŵalongozgi ŵa magulu+ ghakuteŵetera themba, ŵalongozgi ŵa vikwi na ŵa mahandiredi,+ ŵalongozgi pa katundu yose na viŵeto vya themba+ na ŵa ŵana ŵake,+ pamoza na ŵantchito ŵa pa nyumba ya themba kweniso ŵanalume wose ŵankhongono na ŵaluso.+2 Themba Davide likimilira, ndipo likati:“Pulikizgani, ŵabali ŵane na ŵanthu ŵane. Likaŵa khumbo la mtima wane kuzenga nyumba kuŵa malo ghakupumulirapo likasa la phangano la Yehova kweniso kuŵa chakukandapo malundi gha Chiuta withu,+ ndipo nkhanozgeka kuzenga.+3 Kweni Chiuta waunenesko wakaniphalira kuti: ‘Ndiwe yayi uzengerenge nyumba zina+ lane, chifukwa ndiwe munthu wa nkhondo, ndipo wathiska ndopa.’+4 Ndipouli, Yehova Chiuta wa Israyeli wakanisora pa wose mu nyumba ya adada kuŵa themba pa Israyeli muyirayira.+ Pakuti wakasora Yuda kuŵa mulongozgi,+ ndipo pa nyumba ya Yuda wakasora nyumba+ ya adada, pa ŵana ŵa adada, wakazomerezga ine, kuniŵika themba pa Israyeli+ yose.5 Ndipo pa ŵana ŵane wose, pakuti Yehova wanipa ŵana ŵanandi chomene,+ wasora mwana wane Solomoni+ kuti wakhale pa chitengo cha uthemba wa Yehova pa Israyeli.+6 “Wakati kwa ine: ‘Mwana wako Solomoni ndiyo wazengenge nyumba yane na maluŵaza ghane, pakuti namusora kuŵa mwana wane, ndipo ine niŵenge wiske.+7 Nikhozgenge uthemba wake muyirayira+ usange wasungilirenge nadi malango ghane na vyeruzgo vyane,+ nga umo wakuchitira sono.’8 Ntheura sono nkhuyowoya pamaso pa Israyeli yose, mpingo wa Yehova, ndiposo mu makutu gha Chiuta withu kuti: Sungani mwakupwelelera na kupenja malango ghose gha Yehova Chiuta winu, mwakuti mukhale mu charu ichi chiwemi+ na kusidira ŵana ŵinu kuŵa chiharo chawo muyirayira.9 “Ndipo iwe, Solomoni mwana wane, manya Chiuta wa awuso na kumuteŵetera na mtima wakufikapo*+ na umoyo wakukondwa,* pakuti Yehova wakusanda mitima yose,+ ndipo wakumanya chilichose icho munthu wakughanaghana.+ Usange ukumupenja, iyo wasangikenge na iwe,+ kweni usange ukumusida, iyo wakukanenge muyirayira.+10 Sono uŵe maso, pakuti Yehova wakusora kuti umuzengere nyumba kuŵa malo ghakupatulika. Khwima mtima, luta ukagwire ntchito.”11 Penepapo Davide wakamupa mwana wake Solomoni pulani+ ya khonde+ na nyumba zake, vipinda vyake, vipinda vyamuchanya, vipinda vyamukati, na nyumba ya chibenekelero chakuphepiskirapo.*+12 Wakamupa pulani ya chilichose icho wakalongoreka mu mzimu, ya maluŵaza+ gha nyumba ya Yehova, ya vipinda vyose vyakulyeramo zingilizge, vyakusungamo usambazi wa nyumba ya Chiuta waunenesko, ndiposo vyakusungamo vinthu vyakutuŵiskika.*+13 Kweniso ya magulu gha ŵasembe+ na gha Ŵalevi, ya milimo yose yakuchitika pa nyumba ya Yehova, na ya viteŵetero vyose vya uteŵeti wa nyumba ya Yehova.14 Kweniso wakapima uzito wa golide, golide la viteŵetero vyose vya uteŵeti wakupambanapambana, uzito wa viteŵetero vyose vya siliva, na wa viteŵetero vyose vya uteŵeti wakupambanapambana.15 Uzito wa vyakuŵikapo nyali+ na nyali zake zagolide, uzito wa vyakuŵikapo nyali vyakupambanapambana na nyali zake, ndiposo uzito wa siliva la chakuŵikapo nyali chilichose pa vyakuŵikapo nyali vyasiliva na nyali zake, kuyana na ntchito yake.16 Uzito wa golide la thebulu lililose pa mathebulu ghakuŵikapo chingwa chakulongora,+ kweniso siliva la mathebulu ghasiliva.17 Mafoloko, mabakule, viŵiya vya golide liwemi, na uzito wa golide la bakule waliyose muchoko pa mabakule ghachokoghachoko ghagolide,+ kweniso uzito wa siliva la bakule waliyose muchoko pa mabakule ghachokoghachoko ghasiliva.18 Wakapimaso golide lanadi lakuzengera jotchero la vyakununkhira+ na la chikozgo cha gileta,+ kung’anamura, ŵakerubi+ ŵagolide awo ŵakutandawura mapapindo ghawo na kusikizga likasa la phangano la Yehova.19 Davide wakati: “Woko la Yehova likaŵa pa ine, ndipo wakanipa mahara ghakunozgera pulani+ iyi na kuyilemba.”+20 Penepapo Davide wakati kwa mwana wake Solomoni: “Khwima mtima na kuŵa wankhongono, luta ukagwire ntchito. Ungawopanga chara panji kutenthema, pakuti Yehova Chiuta, Chiuta wane, wali nawe.+ Wakugwenthenge yayi panji kukusida,+ kweni waŵenge nawe m’paka mulimo wose wa uteŵeti wa nyumba ya Yehova umare.21 Sono wona, apa pali magulu gha ŵasembe+ na Ŵalevi+ pa uteŵeti wose wa nyumba ya Chiuta waunenesko. Uli na ŵanthu ŵakukhumbisiska, ŵaluso kuchita mulimo uliwose wa uteŵeti,+ kweniso ŵakaronga+ na ŵanthu wose awo ŵachitenge vyose ivyo uŵaphalirenge.”


text:
Nkhani Nambara 1: Ciuta Wakamba Kulenga Vinthu
Vinthu vyose viwemi ivyo tili navyo vikufuma kwa Ciuta. Wali kulenga dazi kuti litipenge ungweru nyengo ya muhanya, ndiposo mwezi na nyenyezi kuti vitipenge ungweru nyengo ya usiku. Ndipo Ciuta wali kulenga caru capasi kuti tikhalengemo.
Kweni zuŵa, mwezi, nyenyezi na caru ndivyo Ciuta wakayamba kulenga cara. Kasi mukumanya ico cikayamba kulengeka? Ciuta wakayamba kulenga ŵanthu ŵakuyana na iye. Ŵanthu aŵa tingaŵawona yayi, nga ni umo tikulekera kuwona Ciuta. Mu Baibolo ŵanthu aŵa ŵakucemeka ŵangelo. Ciuta wakalenga ŵangelo kuti ŵakhalenge na iyo kucanya.
Mungelo wakwamba uyo Ciuta wakalenga wakaŵa wapadera comene. Wakaŵa Mwana wakwamba wa Ciuta, ndipo wakagwira nchito lumoza na Ŵadada ŵake. Wakawovwira Ciuta pa kulenga vinthu vyose. Wakawovwira Ciuta kulenga dazi, mwezi, nyenyezi ndiposo caru cithu.
Kasi caru cikaŵa wuli pa nyengo iyo? Pakwamba pakaŵavya uyo wakatenge wakhalenge pa caru. Pakaŵavya cinthu cilicose kweni pakaŵa waka nyanja yikuru pa caru cose. Kweni Ciuta wakakhumbanga kuti ŵanthu ŵakhalenge pa caru. Mwantheura wakayamba kunozga vinthu kuti ise tikhalemo. Kasi wakacitaci?
Cakwamba, caru cikakhumbikwilanga ungweru. Mwantheura Ciuta wakapanga ungweru kufuma ku dazi kuti liŵalenge pa caru. Wakawupanga mwakuti paŵe usiku na muhanya. Pamanyuma pake Ciuta wakapanga mtunda.
Pakwamba, pa caru pakaŵavya cilicose. Caru cikawonekanga nga ni cithuzithuzi ico mukuwona apa. Pakaŵavya maluŵa, makuni panji vinyama. Mukaŵavya somba yiliyose mu nyanja. Ciuta wakaŵa na nchito yikuru yakuti wacite, kuti wapange caru kuŵa malo ghawemi ghakuti ŵanthu ŵakhalengemo pamoza na vinyama.
Yeremiya 10:12; Ŵakolose 1:15-17; Genesis 1:1-10.
Mafumbo
- Kasi vinthu viwemi vyose vili kufuma nkhu, kasi mungayowoya ciyelezgero cimoza?
- Nchinthu wuli cakwamba ico Ciuta wakalenga?
- Nchifukwa wuli mungelo wakwamba wakaŵa wapadera?
- Longosorani umo caru cikaŵira pakwamba. (Wonani cithuzithuzi.)
- Ni mwauli umo Ciuta wakacitira kuti caru ciŵe malo ghawemi ghakuti vinyama na ŵanthu ŵakhalengemo?
Mafumbo ghanyake
- Ŵazgani Yeremiya 10:12.
Ni mikhaliro wuli ya Ciuta iyo yikumanyikwa kwizira mu ivyo wali kulenga? (Yes. 40:26; Rom. 11:33)
- Ŵazgani Ŵakolose 1:15-17.
Kasi Yesu wakacitangaci apo vinthu vikalengekanga, ndipo ni mwauli umo tikwenera kumuwonera? (Ŵakolose 1:15-17)
- Ŵazgani Genesis 1:1-10.
Kasi caru cili kufuma nkhu? (Gen. 1:1)
Nchivici cikacitika pa zuŵa lakwamba la kulenga? (Gen. 1:3-5)
Longosorani ico cikacitika pa zuŵa laciŵiri la kulenga. (Gen. 1:7, 8)


text:
NKHANI YA PA CHIKOPI | MBONIWONI IZO ZIKUVUMBURA AWO ŴAKUKHALA KUCHANYA
Mboniwoni Izo Zikuvumbura Awo Ŵakukhala Kuchanya
Mu Baibolo muli mboniwoni zinandi izo zikutovwira kumanya awo ŵakukhala kuchanya. Mu nkhani iyi tidumbiskanenge zinyake mwa mboniwoni izi. Kweni tikwenera kumanya kuti chilichose icho chikuyowoyeka mu mboniwoni izi tikwenera kuchitora umo chiliri yayi. Mboniwoni izi zikutovwira waka kumanya awo ŵakukhala kuchanya na umo ise tikukhwaskikira.
YEHOVA NGWAPACHANYA NKHANIRA
“Nkhawona chitengo icho chikaŵa pa malo ghake kuchanya, ndipo pakaŵa yumoza uyo wakakhala pa chitengo. Ndipo uyo wakakhalapo wakawonekanga nga ni libwe la yasipisi na libwe la saradoniyo, ndipo chiŵingavula icho chikawonekanga nga ni samaragido chikazingilizga chitengo chake.”—Chivumbuzi 4:2, 3.
“Pakaŵa ungweru ukuru uwo ukamuzingilizga nga ntchiŵingavula icho chili mu bingu pa zuŵa ilo vula yikulokwa. Umu ndimo ukawonekeranga ungweru ukuru uwo ukamuzingilizga. Ukawonekanga nga mbuchindami wa Yehova.”—Ezekiyeli 1:27, 28.
Mboniwoni izi, Yehova wakalongora mpositole Yohane na ntchimi Ezekiyeli. Ndipo mukaŵa malibwe ghakuzirwa, chiŵingavula, na chitengo chachifumu. Vinthu vyakuwoneka ivi vikutovwira kumanya makora uchindami wa Chiuta Wapachanya Nkhanira, Yehova. Mboniwoni izi zikutovwiraso kumanya kuti malo agho Yehova wakukhala ngakutowa chomene ndipo kulije chakutimbanizga.
Ivi vikukolerana na ivyo wamasalimo wakayowoya, uyo wakati: “Yehova ni mukuru na wakwenelera chomene kulumbika. Ngwakofya chomene kuluska ŵachiuta ŵanyake wose. Ŵachiuta wose ŵa ŵanthu mbachiuta ŵawakawaka, kweni Yehova ndiyo wakalenga kuchanya. Ukuru na uchindami vili pamaso pake. Nkhongono na utozi vili mu malo ghake ghakupatulika.”—Salimo 96:4-6.
Nangauli Yehova Ngwapachanya Nkhanira, kweni wakutipempha kuti tifikenge kwa iyo mu lurombo ndipo wakutisimikizgira kuti wapulikenge malurombo ghithu. (Salimo 65:2) Chiuta wakutitemwa na kutipwelelera chomene. Lekani mpositole Yohane wakalemba kuti: “Chiuta ntchitemwa.”—1 Yohane 4:8.
YESU WALI KU WOKO LAMALYERO LA CHIUTA
“[Msambiri Stefano], wakazura na mzimu utuŵa, wakadodoliska kuchanya ndipo wakawona uchindami wa Chiuta na wa Yesu uyo wakimilira ku woko lamalyero la Chiuta, ndipo wakati: ‘Wonani, nkhuwona machanya ghajulika ndipo Mwana wa munthu wimilira ku woko lamalyero la Chiuta.’”—Milimo 7:55, 56.
Ŵalongozgi Ŵachiyuda awo ŵakakoma Yesu, ŵakaŵapo apo Stefano wakawonanga mboniwoni iyi. Mboniwoni iyi yikalongoranga kuti pa nyengo iyi Yesu wakaŵa kuti wawuka ku ŵakufwa ndipo wali kuchanya. Pakuyowoya za nkhani iyi, mpositole Paulosi wakati: “Apo [Yehova] wakamuwuska [Yesu] Khristu ku ŵakufwa na kumukhalika ku woko lake lamalyero mu malo ghakuchanya. Wali kumuŵika pachanya kuluska maboma ghose, mazaza, nkhongono, muwuso, na zina lililose ilo likuzunulika, mu nyengo iyi pera yayi kweniso mu nyengo iyo yikwiza.”—Ŵaefeso 1:20, 21.
Nangauli Yesu wali na udindo wapachanya, kweni Malemba ghakulongora kuti wakutemwa chomene ŵanthu nga umo wakuchitira Yehova. Apo wakaŵa pa charu chapasi, Yesu wakachizganga ŵalwari, ŵakupendera na kuwuska ŵakufwa. Paumaliro wakapeleka umoyo wake nga ni sembe kulongora kuti wakutemwa chomene Chiuta na ŵanthu. (Ŵaefeso 2:4, 5) Sonosono apa, Yesu pakuŵa muwusi muphya wa charu chapasi, wazamutumbika ŵanthu wose awo mbakupulikira.
ŴANGELO ŴAKUTEŴETERA CHIUTA
“[Ine Daniyeli] nkhalutilira kulaŵiska m’paka vitengo vikaŵikika pa malo ghake ndipo Mulara Wamwaka [Yehova] wakakhalapo. . . . Vikwi na vikwi vikamuteŵeteranga, ndipo vikwi 10 kwandaniska na vikwi 10 vikimilira panthazi pake.”—Daniyeli 7:9, 10.
Mu mboniwoni iyi Daniyeli wakawona ŵangelo mamiliyoni ghanandi. Iyi ni mboniwoni yakukondweska chomene. Ŵangelo ni vilengiwa vyauzimu ndipo mbankhongono chomene na ŵamahara. Ŵangelo ŵali mu magulu ghanandi chomene ndipo ghanyake mwa magulu agha, ni ŵakerubi na ŵaserafi. Mu Baibolo ŵangelo ŵakuzunulika mu malo ghakujumpha 250.
Ŵangelo ni ŵanthu awo ŵakakhalapo pa charu chapasi na kufwa yayi. Ŵangelo ŵakalengeka ni kale chomene pambere ŵanthu ŵandalengeke. Apo charu chikalengekanga, ŵangelo ŵakaŵa kuti ŵalipo kale ndipo ŵakachemerezga mwakukondwa apo Chiuta wakalenganga charu.—Yobu 38:4-7.
Ŵangelo ŵakugomezgeka ŵakuteŵetera Chiuta munthowa zinandi. Yimoza mwanthowa izi nkhovwira ŵanthu pa mulimo wakuzirwa chomene wakupharazga makani ghawemi gha Ufumu wa Chiuta. (Mateyu 24:14) Tikumanya fundo iyi chifukwa mpositole Yohane wakalemba kuti: “Nkhawona mungelo munyake wakuwuluka mu mlengalenga, wakaŵa na makani ghawemi ghamuyirayira kuti wapharazgire awo ŵakukhala pa charu chapasi, na ku mtundu uliwose, fuko lililose, lulimi lulilose, na ŵanthu wose.” (Chivumbuzi 14:6) Nangauli mazuŵa ghano ŵangelo ŵakuyowoya na ŵanthu yayi nga umo ŵakachitiranga kale, kweni ŵakovwira ŵateŵeti ŵa Chiuta pakuŵalongozgera ku ŵanthu ŵa mitima yiwemi kuti ŵapulike makani ghawemi.
SATANA WAKUPULUSKA ŴANTHU ŴANANDI
“Kukawuka nkhondo kuchanya: Mikayeli [Yesu Khristu] na ŵangelo ŵake wakarwanga na chinjoka. Chinjoka na ŵangelo ŵake ŵakarwa nkhondo kweni ŵakaluska yayi, ndipo malo ghawo ghakasangikaso yayi kuchanya. Ntheura chinjoka chikuru chikaponyeka pasi, njoka ya papo kale, iyo yikuchemeka Dyabulosi na Satana, uyo wakupuluska charu chose. Wakaponyeka pa charu chapasi, ndipo ŵangelo ŵake ŵakaponyeka pasi pamoza nayo.”—Chivumbuzi 12:7-9.
Ivi vikulongora kuti nyengo yinyake kuchanya kukaŵavya mtende. Adamu na Eva ŵati ŵalengeka waka, mungelo munyake wakagalukira Chiuta. Mungelo uyu wakakhumbanga kuti ŵanthu ŵamusopenge. Ntheura wakazgoka Satana, zina ilo likung’anamura “Wakususka.” Pamasinda, ŵangelo ŵanyakeso nawo ŵakagalukira Chiuta na kuzgoka viŵanda. Viŵanda ni viheni chomene ndipo vikususka Yehova. Kweniso vikupangiska kuti ŵanthu ŵanandi ŵachitenge vinthu ivyo vikususkana na khumbo la Chiuta.
Satana na viŵanda vyake mbankhaza chomene. Iwo mbalwani ŵa ŵanthu nakuti ndiwo ŵakupangiska kuti taŵanthu tisuzgikenge. Mwachiyelezgero, Satana ndiyo wakakoma viŵeto na ŵateŵeti ŵa munthu wakugomezgeka, Yobu. Kweniso wakakoma ŵana ŵake 10. Iyo wakatuma “mphepo yikuru” iyo yikawiska nyumba iyo ŵakaŵamo. Paumaliro, Satana “wakatimba Yobu na mapumba ghakuŵinya, kwambira kusi ku lundi lake m’paka pachanya pa mutu.”—Yobu 1:7-19; 2:7.
Kweni chakukondweska ntchakuti Satana waparanyikenge sonosono apa. Pakuti wali kuponyeka pa charu chapasi, iyo wakumanya makora kuti wali “na nyengo yifupi.” (Chivumbuzi 12:12) Nadi, para Satana wazakakomeka, tose tizamukondwa chomene.
AWO ŴAKULUTA KUCHANYA
“[Imwe Yesu] mukagulira Chiuta ŵanthu kufuma mu fuko lililose na lulimi na ŵanthu na mtundu, ndipo mukaŵazgora kuŵa mafumu na ŵasembe ŵa Chiuta withu, ndipo ŵawusenge charu chapasi nga ni mathemba.”—Chivumbuzi 5:9, 10.
Ŵanthu ŵanyake nawo ŵakuwuskira kuchanya nga umo vikaŵira na Yesu. Iyo wakaphalira ŵapositole ŵake ŵakugomezgeka kuti: “Nkhuluta kukamunozgerani malo. Kweniso . . . namwizaso kuti nizakamupokelerani imwe, mwakuti uko ine namuŵa ndiko namwe mukaŵe.”—Yohane 14:2, 3.
Awo ŵakuluta kuchanya ŵali na ntchito iyo ŵamuchita. Iwo ŵamuwusa lumoza na Yesu mu Ufumu wa Chiuta, ndipo ŵazamovwira kuti ŵanthu wose ŵasange vitumbiko pa charu chapasi. Ufumu uwu ndiwo Yesu wakaphalira ŵalondezgi ŵake kuti ŵawulombenge. Iyo wakati: “Adada ŵithu imwe muli kuchanya, zina linu lituŵiskike. Ufumu winu wize. Khumbo linu lichitike pano pasi nga nkhuchanya.”—Mateyu 6:9, 10.
KASI AWO ŴAKULUTA KUCHANYA ŴAMUCHITASO VICHI?
“[Ine mpositole Yohane] nkhapulika mazgu ghakuru kufuma ku chitengo, ghakati: ‘Wonani! Hema la Chiuta lili na ŵanthu. Iyo . . . wazamufyura masozi ghose ku maso ghawo, ndipo nyifwa yizamuŵakoso yayi. Kuzamuŵavya kutengera panji kulira, kutampha nesi vyakuŵinya. Vinthu vyakale vyafumapo.’”—Chivumbuzi 21:3, 4.
Mboniwoni iyi yikuyowoya za nyengo iyo Ufumu wa Chiuta, uzamuparanyira muwuso wa Satana na kuzgora charu chapasi kuŵa Paradiso. Yesu ndiyo wazamulamulira mu Ufumu wa Chiuta pamoza na ŵanthu ŵakusoleka awo ŵakuluta kuchanya. Masuzgo ghose ghazamumara. Nyifwa nayo yizamuŵakoso chara.
Wuli pakuyowoya za ŵanthu mabiliyoni ghanandi awo ŵali kufwa kweni ŵandawuskikire kuchanya? Nawo ŵazamuwuskika na kukhala na umoyo wamuyirayira mu Paradiso pa charu chapasi.—Luka 23:43.
Mboniwoni izo tadumbiskana mu nkhani iyi zikutisimikizgira kuti Chiuta na Mwana wake, Yesu Khristu, kweniso ŵangelo ŵakugomezgeka na ŵanthu ŵanyake awo ŵali kugulika pa charu chapasi, ŵakutipwelelera chomene kweniso ŵakutitemwa. Kuti mumanye vinandi ivyo ŵazamuchita, fumbani Ŵakaboni ŵa Yehova panyake lutani pa webusayiti yithu ya www.jw.org. Kweniso mungapanga dawunilodi buku la Kasi Baibolo Likusambizgachi Chomenechomene? pa webusayiti iyi.
Manyani Vinandi
Chifukwa Wuli Nkhwenera Kulomba? Kasi Chiuta Wanizgorenge?
Kuti Chiuta wazgore malurombo ghinu vikuthemba pa umo imwe mukuchitira.
Kasi Yesu Wakaŵa Waka Munthu Muwemi?
Chifukwa wuli Yesu wa ku Nazareti wakaŵa muwemi chomene?
Kasi Ufumu wa Chiuta Uzamuchita Vichi?
Manyani ivyo Ufumu wa Chiuta uzamuchita pa charu chapasi.


text:
NKHANI YA PA CHIKOPI | NAMWE MUNGALIPULIKISKA BAIBOLO
Buku Lakuti Mungalipulikiska
Baibolo ni buku lakale chomene. Kasi likalembeka pawuli? Baibolo likamba kulembeka vyaka 3,500 ivyo vyajumpha, ku Middle East. Para tingati tiyaniske, tingayowoya kuti likalembeka mu nyengo ya ufumu wa Shang ku China. Kweniso likalembeka vyaka pafupifupi 1,000 pambere chisopa cha Chibuda chindambe ku India.—Wonani bokosi lakuti “ Baibolo.”
Baibolo likuzgora makora mafumbo ghakuzirwa chomene pa umoyo
Buku ilo likovwira na kulongozga makora ŵanthu ni ilo ŵakulipulikiska luŵiro kweniso ndakukolerana na ivyo ŵakukumana navyo. Ndimo liliri Baibolo. Likuzgora makora mafumbo ghakuzirwa chomene pa umoyo.
Kasi muli kujifumbapo kuti, ‘Chifukwa wuli tiliko?’ Fumbo ili lahangayiska ŵanthu kwamba kale m’paka muhanya uno. Kweni zgoro lake likusangika mu vyaputara vyakwambilira viŵiri vya Genizesi, buku lakwamba mu Baibolo. Nkhani za mu Baibolo izi zikutiphalira ivyo vikachitika “pakwamba,” vyaka mabiliyoni ivyo vyajumpha. Iyi ni nyengo iyo vinthu vyose vikaŵirako, vipingausiku, nyenyezi, na charu chapasi. (Genizesi 1:1) Zikulongosora umo charu chapasi chikanozgekera kuti pakhalenge vinthu, umo vyamoyo vyakupambanapambana vikaŵirako, na umo ŵanthu ŵakaŵirako, kweniso chifukwa icho vyose ivi vikaŵirako.
LILI KULEMBEKA MUNTHOWA YAKUTI ŴANTHU ŴALIPULIKISKE
Mu Baibolo muli fundo ziwemi izo zingatovwira pa masuzgo agho tikusangana nagho zuŵa lililose. Fundo izi nizakusuzga yayi kuzipulikiska. Tikuyowoya nthena pa vifukwa viŵiri.
Chakwamba, ivyo Baibolo likuyowoya ni vyakupulikikwa, vyakudunjika, kweniso vyakufika pamtima. M’malo mwa kuyowoya vinthu vinandi vyakusuzga kupulikiska, Baibolo likuyowoya vinthu ivyo ŵanthu ŵangavimanya na kuvipulikiska. Fundo zinonono zikulongosoreka mu mazgu ghapusu ghakukolerana na ivyo tikuchita zuŵa na zuŵa.
Chiyelezgero, Yesu wakayowoya viyelezgero vipusu vinandi kutolera pa ivyo ŵanthu ŵakachitanga zuŵa lililose. Wakakhumbanga kuŵasambizga vinthu ivyo ŵangapulikiska luŵiro. Viyelezgero vinandi ivyo wakayowoya vikusangika mu Upharazgi wa pa Phiri. Upharazgi uwu uli kulembeka mu buku la Mateyu chaputara 5 m’paka 7. Munthu munyake wakayowoya kuti chakulata cha ivyo vili kuyowoyeka mu upharazgi uwu “ntchakuti tiŵe waka na fundo mu mutu yayi, kweni kuti vitilongozge na kutovwira pa ivyo tikuchita.” Mungamalizga kuŵazga vyaputara ivi mu maminiti 15 panji 20. Ndipo muwonenge kuti mazgu gha Yesu ghakaŵa ghapusu kweni ghankhongono.
Chachiŵiri icho tikuyowoyera kuti Baibolo ndipusu kulipulikiska ni nkhani izo zilimo. Ni buku la vidokoni yayi. Kweni ni buku ilo likuyowoya vya ŵanthu ŵamazaza na ŵanthu bweka. Likuyowoya ivyo ŵanthu aŵa ŵakasuzgika navyo, ivyo ŵakagomezganga, ivyo ŵakatondeka, kweniso ivyo ŵakachita makora. Ntchipusu kwa ise kumanya na kuzipulikiska nkhani izi chifukwa zikuyowoya vya ŵanthu kweniso vyakuchitika vyanadi, na ivyo ise tikusambirapo.—Ŵaroma 15:4.
LIKUSANGIKA NA ŴANTHU ŴANANDI
Munthu wakupulikiska makora buku ilo lili mu chiyowoyero chake. Vingachitika kuti namwe muli nalo Baibolo mu chiyowoyero chinu. Wonani ivyo vikuchitika kuti Baibolo lisangike mu viyowoyero vyakupambanapambana.
Kung’anamulira. Pakwambilira penecho, Baibolo likalembeka mu Chihebere, Chiaramu, na Chigiriki. Ichi chikulongora kuti ŵekha awo ŵakamanyanga viyowoyero ivi ndiwo ŵakaŵazganga Baibolo. Kweni pakukhumba kovwira ŵanthu ŵa viyowoyero vinyake, ŵanthu ŵanyake ŵakaghanaghana vya kung’anamulira Baibolo. Chifukwa cha ŵakung’anamulira aŵa, lekani pasono Baibolo lose lanthunthu panji chigaŵa waka lili mu viyowoyero pafupifupi 2,700. Ichi chikulongora kuti sono pa ŵanthu 100, ŵanthu ŵakujumpha 90 ŵangaŵazga Baibolo mu chiyowoyero chawo.
Kusindikizga. Pakwamba, Baibolo likalembekanga pa vipapa (vikumba) na malukwa. Ŵakalembanga na kukopera mwakupwelelera mwakuti ŵanthu kunthazi ŵazakapulike uthenga uwu. Vinthu ivi vikaŵa vyakudura chomene, ndipo vikasangikanga na ŵanthu ŵachoko waka. Kweni kufuma waka apo Gutenberg wakapanga makina ghakusindikizgira mabuku vyaka 550 ivyo vyajumpha, ntchito yakupanga Baibolo yikwenda luŵiro chomene. Ukaboni ukulongora kuti mabaibolo ghakujumpha 5 biliyoni ghapelekeka ku ŵanthu.
Palije buku linyake la chisopa ilo lingafolako ku Baibolo. Nadi, ili ni buku ilo munthu wangalipulikiska. Nyengo zinyake chingaŵa chakusuzga kuti munthu wapulikiske Baibolo. Kweni wovwiri ulipo. Kasi mungawusanga nkhu? Kasi vingamovwirani wuli? Wonani nkhani yakulondezgapo.


text:
Nkhani Nambara 77: Ŵakakana Kujikama
Kasi uli kupulikapo za ŵanyamata ŵatatu aŵa? Mbabwezi ŵa Daniyele awo ŵakakana kurya vyakurya ivyo vikaŵa viwemi yayi kwa iwo. Ŵababulone ŵakaŵathya mazina ghakuti Shadiraki, Misheki na Abedinego. Kweni ŵawona sono. Nchifukwa wuli ŵakuleka kujikamira cikozgo ici nga ni umo waliyose wakucitira? Tiye tiwone cifukwa cake.
Kasi ukughakumbuka Malango Khumi agho Yehova mweneco wakalemba? Dango lakwamba likaŵa lakuti: ‘Ungasopanga ŵaciuta ŵanyake padera pa ine cara.’ Ŵanyamata aŵa ŵakapulikira dango ili, nangauli kucita nthena kukaŵa kupusu yayi.
Nebukadinezara, fumu ya Babulone, wakacema ŵanthu ŵanandi ŵakuzirwa kuti ŵazakacindike cikozgo ico wakimika. Wakaŵa kuti wamara waka kuphalira ŵanthu wose kuti: ‘Para mwapulika kulira kwa mbata, zeze na mitundu yinyake ya vyakwimbira, mukwenera kujikama na kusopa cikozgo ca golide ici. Waliyose uyo wakuleka kujikama na kusopa waponyekenge mu ng’anjo ya moto nyengo yeneyiyo.’
Nebukadinezara wakati wapulika kuti Shadiraki, Misheki na Abedinego ŵakana kujikamira cikozgo, wakakwiya comene. Wakaŵacema kuti ŵize nawo kwa iyo. Wakaŵapa mupata unyake kuti ŵajikamire cikozgo. Kweni ŵanyamata aŵa ŵakagomezga mwa Yehova. Iwo ŵakaphalira Nebukadinezara kuti: ‘Ciuta withu uyo tikumuteŵetera wali na nkhongono kutithaska. Ndipo nanga wangaleka kutithaska, tijikamirenge cara cikozgo cinu ca golide.’
Wakati wapulika mazgu agha, apo ndipo Nebukadinezara wakakwiya comene. Pakaŵa ng’anjo ya moto pafupi ndipo wakalangura kuti: ‘Sonkhani ng’anjo kankhondi na kaŵiri kuluska pakwamba!’ Pamanyuma pake wakatuma ŵanalume ŵankhongono mu ŵasilikari ŵake kuti ŵakake Shadiraki, Misheki na Abedinego na kuŵaponya mu ng’anjo. Ng’anjo yikawocha comene mwakuti ŵanalume ŵankhongono ŵakafwa na dimi la moto. Kweni wuli pakuyowoya za ŵanyamata ŵatatu awo ŵakaŵaponyamo?
Fumu yikalaŵiska mu ng’anjo ndipo yikacita wofi comene. Yikafumba kuti: ‘Asi tanguponyamo ŵanalume ŵatatu ŵakukakika mu ng’anjo ya moto?’
‘Enya, tanguponyamo ŵatatu,’ ŵateŵeti ŵake ŵakazgora ntheura.
‘Kweni ine nkhuwona ŵanalume ŵanayi ŵakwenda mu moto,’ iye wakayowoya ntheura. ‘Mbambura kukakika, ndipo moto ukuŵawocha yayi. Wacinayi wakuwoneka nga ni ciuta.’ Fumu yikasendelera kufupi na muryango wa ng’anjo na kucemerezga kuti: ‘Shadiraki! Misheki! Abedinego! Fumani, imwe ŵateŵeti ŵa Ciuta Wapacanya pa Vyose!’
Ŵakati ŵafuma, waliyose wakawona kuti ŵawocheka yayi na moto. Pamanyuma pake fumu yikati: ‘Watumbikike Ciuta wa Shadiraki, Misheki na Abedinego! Watuma mungelo wake na kuŵathaska cifukwa ŵangukana kujikama na kusopa ciuta munyake kweni wawo pera.’
Kasi ici ni ciyelezgero ciwemi yayi ca kugomezgeka kwa Yehova cakuti ticilondezge?
Exodus 20:3; Daniel 3:1-30.
Mafumbo
- Ni dango wuli ilo Nebukadinezara fumu ya Babulone yikapeleka ku ŵanthu?
- Cifukwa wuli ŵanyamata ŵatatu awo ŵakaŵa ŵanyake ŵa Daniyele ŵakakana kujikamira cikozgo ca golide?
- Peneapo Nebukadinezara wakaŵapa mupata unyake wakuti ŵajikamire cikozgo, kasi Ŵahebere ŵatatu ŵakalongora wuli kuti ŵakagomezga Yehova?
- Kasi Nebukadinezara wakatuma ŵanalume ŵake kuti ŵacite vici na Shadiraki, Misheki na Abedinego?
- Apo Nebukadinezara wakalaŵiska mu ng’anjo, kasi wakawonamo vici?
- Cifukwa wuli fumu yikacindika Ciuta wa Shadiraki, Misheki, na Abedinego, ndipo ni ciyelezgero wuli ciwemi ico tikwenera kulondezga?
Mafumbo ghanyake
- Ŵazgani Daniel 3:1-30.
Kasi ni ukhaliro wuli uwo ŵanyamata ŵatatu Ŵacihebere ŵakalongora uwo ŵateŵeti wose ŵa Ciuta ŵakwenera kulondezga para ŵakumana na viyezgo vyakukhwaskana na kugomezgeka kwawo kwa Ciuta? (Dan. 3:17, 18; Mat. 10:28; Rom. 14:7, 8)
Ni sambiro wuli lakuzirwa ilo Yehova Ciuta wakasambizga Nebukadinezara? (Dan. 3:28, 29; 4:34, 35)


text: 1 Mazgu gha Yehova agho ghakiza kwa Joyeli* mwana wa Petuwelu:2 “Pulikani ichi, imwe ŵalara,Ndipo tegherezgani, imwe mose mukukhala mu charu.Kasi ichi chikaŵako mu mazuŵa ghinuPanji mu mazuŵa gha ŵasekuru ŵinu?+3 Muŵaphalire ŵana ŵinu ichi,Ŵana ŵinu nawo ŵaphalire ŵana ŵawo,Ndipo ŵana ŵawo nawoso ŵaphalire muwiro wakulondezgapo.4 Icho chikalekeka na zombe lakurya chomene, charyeka na chiwuru cha zombe,+Ndipo icho chikalekeka na chiwuru cha zombe, charyeka na zombe lambura mapapindo,Ndipo icho chikalekeka na zombe lambura mapapindo, charyeka na zombe lambura kukhuta.+5 Wukani mu tulo, mwaŵaloŵevu imwe,+ ndipo lirani!Tengerani, mose imwe mukumwa vinyo,Chifukwa vinyo lakunowa lawuskikako ku milomo yinu.+6 Pakuti mtundu wakwelera ku charu chane, wankhongono na wambura mapendeko.+Mino ghake ni mino gha nkhalamu,+ ndipo miskati yake nja nkhalamu.7 Waparanya mpheska zane, na kudemura khuni lane la mkuyu,Vikwa vyake wavikomolerathu na kuviponya pamphepete,Waleka mphukira zake zili tuu.8 Tengerani nga umo wakuchitira mwali uyo wavwara chiguduluChifukwa cha mfumu* wake wa pa uwukirano.9 Sembe ya vyamuminda+ na sembe ya chakumwa+ vyaleka kupelekeka mu nyumba ya Yehova.Ŵasembe,* ŵateŵeti ŵa Yehova, ŵakutengera.10 Minda yaparanyika, charu chikutengera,+Pakuti vyakurya vyaparanyika, vinyo liphya lakamuka, ndipo mafuta ghazgeŵa.+11 Ŵalimi mbachitima, ŵakupwelelera mpheska ŵakutengera,Chifukwa cha tirigu na balere,Pakuti vyakuti ŵavune mu munda vyanangika.12 Mpheska zawomira,Khuni la mkuyu lafota.Khuni la marimoni, khuni la mkama, na khuni la apulo,Makuni ghose gha mu munda ghawomira.+Pakuti chimwemwe chazgoka soni pakati pa ŵanthu.13 Imwe ŵasembe, vwarani chigudulu na kutengera,Imwe mukuteŵeta pa jotchero, tengerani.+Imwe ŵateŵeti ŵa Chiuta wane, njirani mugone mu vigudulu vinu usiku wose.Pakuti sembe ya vyamuminda+ na sembe ya chakumwa+ vyakanizgika mu nyumba ya Chiuta winu.14 Pharazgani* nyengo ya kuziŵizga kurya, mucheme ungano wapadera.+Wunjikani pamoza ŵalara, na wose awo ŵakukhala mu charu,Pa nyumba ya Yehova Chiuta winu,+ na kulilira Yehova kuti wamovwirani.15 Soka chifukwa cha zuŵa ili!Pakuti zuŵa la Yehova laneng’enera,+Ndipo likwiza nga ni pharanyiko lakufuma kwa Wankhongonozose!16 Asi chakurya chafumiskikapo pamaso pithu,Ndipo kusekelera na chimwemwe vyafumamo mu nyumba ya Chiuta withu?17 Mbuto* zawomira pasi pa mafosholo ghawo,Nyumba zakusungiramo vyakurya zapasuka.Nthamba zabwanganduka, chifukwa mbuto zawomira.18 Nanga ni viŵeto vikutampha!Viwuru vya ng’ombe vyahangayika chifukwa kulije kwakuti virye utheka!Ndipo miskambo ya mberere yikulangika.19 Nkhuchema kwa imwe, A Yehova,+Pakuti moto wanyeska utheka wose mu mapopa,Ndipo dimi lawotcha makuni ghose ghamuthengere.20 Nanga ni vikoko vikumupenjani,Chifukwa maji ghakamuka mu tumilonga,Ndipo moto wanyeska utheka wose mu mapopa.”


text:
Kufuma Mu Nthamba Yithu
“Awo Ŵali Kupika Mulimo”
KWAMBA pa Mande, Seputembala 1, 1919, ku Cedar Point, Ohio, U.S.A, kukachitika ungano ukuru. Ungano uwu ukaŵa wa mazuŵa 8. Mise ya zuŵa lakwamba, ŵanthu pafupifupi 1,000 ŵakawungana mu holo iyo yikakwananga ŵanthu 2,500, ndipo ŵanyake 2000 ŵakiza usiku. Pa ŵanthu awo ŵakiza usiku, ŵanyake ŵakenda pa boti, galimoto, na sitima. Pa Chiŵiri, chiŵerengero cha ŵanthu awo ŵakiza ku ungano uwu chikakura chomene, ntheura ŵakamba kuchitira pawaro m’paka apo ungano ukamalira.
Ŵanthu wakakhalanga mu mfwiri wa makuni. Kamphepo nako kakaputanga makora kufumira ku Nyanja ya Erie. Mubali munyake wakati: “Tikaŵa nga tili ku malo ghanyake ghakutowa chomene kweniso ghambura chiwawa. Nakuti tikaŵa nga tili waka mu paradiso.”
Ŵanthu wose pa ungano uwu ŵakaŵa ŵakukondwa chomene. Nyuzipepara yinyake yikati: “Ŵanthu wose ŵakalongora kuti ŵakutemwa chomene kusopa, ndipo ŵakaŵa ŵakukondwa kwa maseŵera cha!” Ŵasambiri ŵa Baibolo ŵakakondwa kuti ŵali na mwaŵi wakuwungana na ŵabali ŵawo pamanyuma pakuti ŵatambuzgika kwa vyaka vinandi. Ŵasambiri ŵa Baibolo aŵa ŵakasuzgika chifukwa cha nkhondo, uchigaluka uwo ukaŵa mu mpingo, kujalika kwa Beteli ya Brooklyn, kujalirika mu jele kwa ŵabali na ŵadumbu chifukwa cha ntchito yakupharazga. Kweniso ŵabali 8 awo ŵakalongozganga mulimo uwu pa nyengo iyo ŵakajalirika kwa vyaka 20. *
Ŵasambiri ŵa Baibolo ŵanyake ŵakagongowa na kuleka kupharazga chifukwa cha kutambuzgika. Ndipouli, ŵanyake ŵakazizipizga na kulutilira kupharazga. Munthu munyake wakufufuza nkhani wakati Ŵasambiri ŵa Baibolo ŵakakosera kuti ŵalekenge yayi kupharazga mazgu gha Chiuta m’paka umaliro wize, nangauli boma likuti ŵaleke.
Pa nyengo ya nthambuzgo iyi, Ŵasambiri ŵa Baibolo awo ŵakalutilira kugomezgeka ŵakawona kuti Fumu, Yesu Khristu, yikuŵalongozga na kuŵalombera kuti Yehova walutilire kuŵawovwira. Lekani ŵasambiri aŵa ŵakasangaso mwaŵi wakuwungana pamoza pa ungano wakukondweska uwu ku Cedar Point. Mudumbu munyake wakati ŵabali na ŵadumbu ŵanandi ŵakakondwa chomene kuti mulimo wakupharazga wambaso kwenda makora. Nakuti wose ŵakaŵa ŵakunweka kuchita mulimo wakupharazga kuluska chilichose.
“GA,” CHIRWERO CHIPHYA!
Kwa sabata yathunthu, ŵanthu awo ŵakiza pa ungano uwu ŵakazizikika na mazgu ghakuti “GA.” Mazgu agha ghakalembeka pa pulogiramu ya ungano, tumapepara twakupokelelera ŵanthu, na vikhwangwani vyose ivyo vikaŵa pa malo gha ungano. Pa Chinkhondi, ŵanthu 6000 awo ŵakawungana ŵakaŵa ŵakunweka kuti ŵamanye ivyo mazgu ghakuti “GA” ghakang’anamuranga. Pa zuŵa ili ilo likaŵaso “Zuŵa Lakukumbukira Ŵanthu Ŵapantchito,” Mubali Joseph F. Rutherford wakavumbura ng’anamuro la mazgu agha. Mubali Rutherford wakati mazgu ghakuti “GA” ghakwimira The Golden Age, iyo yikaŵa magazini yiphya yakupharazgira. *
Pakuyowoya vya Ŵakhristu wose ŵakuphakazgika, Mubali Rutherford wakati: ‘Chipulikano chikaŵawovwira kuti ŵazizipizge masuzgo na kuwona nyengo yakuwusa kwa Mesiya, iyo ni Fumu yauchindami. Kweniso ŵakuwona kuti mulimo wawo ukuru nkhuphalira ŵanthu ivyo Mesiya wazamuchita. Nakuti ni mwaŵi kuchitako mulimo uwu chifukwa Chiuta ndiyo wakuŵatuma kuti ŵapharazgenge.’
Magazini ya The Golden Age yikawovwira Ŵasambiri ŵa Baibolo kumanya fundo zaunenesko za mu Baibolo, kuŵa na chigomezgo chiwemi chamunthazi, kweniso chikanga. Magazini iyi yikaŵawovwiraso kuti ŵambe kupharazga ku nyumba na nyumba, iyo yikaŵa nthowa yiphya yakupharazgira. Ŵakati ŵafumbika kuti mbalinga awo ŵakukhumba kuchitako mulimo wakupharazga, wose ŵakimilira na kuzomera mwakukondwa kuti ŵapharazgenge. Ŵalondezgi wose ŵa Yesu ŵakimba mwakukondwa kweniso na mtima wose sumu yakuti: “Fumu yithu, tumani ungweru winu na unenesko.” Mubali Judge Milton Norris wakati: “Ŵabali na ŵadumbu ŵakabangura na charu ndikundiku.”
“AWO ŴALI KUPIKA MULIMO”
Ŵasambiri ŵa Baibolo pafupifupi 7,000 ŵakaŵa ŵakunozgeka kuchita mulimo wakupharazga. Pakaŵa tumabuku tuŵiri, Organization Method na To Whom the Work Is Entrusted, uto tukalongosora kuti ntchito yakupharazga yilongozgekenge na Dipatimenti Yiphya ya Uteŵeti. Kweniso pa mpingo uliwose pakwenera kuŵa Komiti ya Uteŵeti na mubali wakupeleka ulongozgi. Pakeneranga kupangika vigaŵa vyakupharazgako ndipo chigaŵa chilichose chikeneranga kuŵa na nyumba pakati pa 150 na 200. Tumabuku utu tukalongosoraso kuti pakwenera kuŵa ndondomeko yakuti zuŵa lililose la Chinayi mise, Ŵasambiri ŵa Baibolo ŵaŵenge na Ungano wa Uteŵeti. Pa ungano uwu ŵakeneranga kudumbiskana ivyo vikuŵachitikira para ŵakupharazga, na kupeleka lipoti lauteŵeti.
Mubali Herman Philbrick wakati: “Tikati tawelera ku nyumba, tose tikatangwanika na mulimo wakupharazga ku nyumba na nyumba.” Kulikose uko ŵakapharazganga, ŵakasanganga ŵanthu ŵakunweka. Mudumbu Beulah Covey wakati: “Ŵanthu wose ŵakatipokeleranga makora. Kweniso ŵanandi ŵakaŵa na chitima chifukwa chakusuzgika na nkhondo. Ntheura ŵakaŵa ŵakunweka na uthenga wakuti para Yesu wamba kulamulira masuzgo ghose ghazamumara.” Mubali Arthur Claus wakalemba kuti: “Mpingo wose ukazizwa chomene chifukwa cha unandi wa magazini agho tikagaŵira.” Pa myezi yiŵiri pera, pakagaŵika magazini pafupifupi 500,000 gha The Golden Age, ndipo ŵanthu ŵakukwana 50,000 ŵakalembeska kuti ŵapokerenge magazini iyi mwezi uliwose.
Gongwe la Mulinda la Chingelezi la Julayi 1, 1920 likaŵa na nkhani yamutu wakuti, “Makani Ghawemi Gha Ufumu.” Mubali A. H. Macmillan wakayowoya kuti nkhani iyi yikaŵa yakwamba kuti gulu la Yehova lichiske ŵabali na ŵadumbu pa charu chose kuti ŵapharazgenge vya Ufumu wa Chiuta. Nkhani iyi yikachiska Ŵakhristu ŵakuphakazgika wose kuti ŵakwenera ‘kumanyiska charu chose kuti ufumu wakuchanya waneng’enera.’ Mazuŵa ghano, ŵabali ŵa Khristu “awo ŵali kupika mulimo” wakupharazga, ŵakovwirika na ŵabali na ŵadumbu ŵanandi awo ŵakulindizga kuzakakhala pa charu chapasi mu Ufumu wa Mesiya.


text:
Ŵakufwa ŵakweruzgika panthazi pa chitengo chituŵa (11-15)
20 Nkhawona mungelo wakukhira kufuma kuchanya wali na kiyi wa chizongwe+ na simbi yikuru mu woko lake.2 Wakakora chinjoka,+ njoka yakale yira,+ icho ni Dyabulosi+ na Satana,+ na kuchikaka vyaka 1,000.3 Wakachiponya mu chizongwe+ na kujarapo, ndipo pachanya wakabatikapo skee, mwakuti chileke kupuluskaso mitundu m’paka vyaka 1,000 vimare. Pamanyuma chikenera kufwatulika nyengo yichoko waka.+4 Nkhawona vitengo ndipo awo ŵakakhalapo ŵakapika mazaza ghakweruzgira. Nkhawona umoyo wa awo ŵakakomeka chifukwa cha kuchitira ukaboni Yesu na chifukwa cha kuyowoya vya Chiuta. Nkhawonaso awo ŵakakana kusopa chikoko nesi chikozgo chake kweniso kupokera chimanyikwiro pa visko vyawo na pa woko lawo.+ Ŵakazgoka ŵamoyo ndipo ŵakawusa nga ni mathemba pamoza na Khristu+ vyaka 1,000.5 (Ŵakufwa ŵanyake wose+ ŵakafika yayi ku umoyo m’paka paumaliro wa vyaka 1,000.) Ichi ntchiwuka chakwamba.+6 Wakukondwa na mutuŵa ni uyo wali mu chigaŵa cha chiwuka chakwamba.+ Pa iwo nyifwa yachiŵiri+ yilije mazaza,+ kweni ŵazamuŵa+ ŵasembe ŵa Chiuta na Khristu, ndipo ŵazamuwusa nga ni mathemba pamoza na iyo vyaka 1,000.+7 Para vyaka 1,000 vyamara waka, Satana wazamusutulika mu jele lake.8 Wazamuluta kukapuluska mitundu mu makona ghose ghanayi gha charu chapasi. Mitundu iyi ni Gogi na Magogi, ndipo wazamuyiwunganyira ku nkhondo. Unandi wawo uli nga ni mchenga wa nyanja.9 Ndipo ŵakathandazgikira pa charu chose chapasi na kuzingirizga msasa wa ŵatuŵa na msumba wakutemweka. Kweni moto ukakhira kufuma kuchanya na kuŵamyangura.+10 Dyabulosi uyo wakaŵapuluskanga wakaponyeka mu nyanja ya moto na sulefure, uko kuli chikoko+ na ntchimi yitesi.+ Ndipo ŵazamuyuzgika* muhanya na usiku muyirayira swii.11 Nkhawona chitengo* chituŵa chikuru na uyo wakakhalapo.+ Charu chapasi na machanya vikachimbira kuwukapo panthazi pake,+ ndipo malo ghawo ghakasangika yayi.12 Nkhawona ŵakufwa, ŵakuru na ŵachoko ŵimilira panthazi pa chitengo ichi,* ndipo mipukutu yikajulika. Kweni mupukutu unyake ukajulika, uwu ni mupukutu wa umoyo.+ Ndipo ŵakufwa ŵakeruzgika kuyana na milimo yawo iyo yikalembeka mu mipukutu.+13 Ndipo nyanja yikapeleka ŵakufwa awo ŵakaŵa mwenemumo, ndipo nyifwa na Dindi* vikapeleka ŵakufwa awo ŵakaŵa mwenemumo, ndipo waliyose wakeruzgika kwakuyana na milimo yake.+14 Ndipo nyifwa na Dindi* vikaponyeka mu nyanja ya moto.+ Nyanja ya moto+ iyi yikwimira nyifwa yachiŵiri.+15 Kweniso waliyose uyo wakasangika kuti wandalembeke mu buku la umoyo+ wakaponyeka mu nyanja ya moto.+


text:
Umo Mungatisangira
Tili ŵakunozgeka kumovwirani usange mukukhumba kusambira Baibolo panji kumanya ntchito iyo tikuchita pa charu chose. Sankhanipo chimoza musi umu kuti Ŵakaboni ŵa Yehova ŵakufupi na kukwinu ŵamovwirani.
Tiyimbirani foni panji kutilembera pa maadiresi na manambara agho ghali musi umu
Italy
Congregazione Cristiana Dei Testimoni di Geova
Via della Bufalotta 1281
I-00138 ROME RM
ITALY
+39 06-872941
Nyengo ya Ntchito
Mande m’paka Chinkhondi
8:00 a.m. m’paka 12:00 p.m. na 1:00 p.m. m’paka 5:00 p.m.


text:
Maofesi na Kuwona Malo
Zani muzakawone maofesi na umo tikupangira mabuku. Sankhani charu kuti muwone nyengo iyo mungizira.
Slovakia
Pekna cesta 17
831 52 BRATISLAVA 34
SLOVAK REPUBLIC
+421 2-49107611
Kuwona Malo
Mande m’paka Chinkhondi
8:00 a.m. m’paka 10:30 a.m. na 1:00 p.m. m’paka 3:30 p.m.
Nyengo: Ora limoza na hafu
Ivyo Tikuchita
Tikulaŵilira ntchito ya Ŵakaboni ŵa Yehova ŵakujumpha 26,500 mu Czech Republic na Slovakia. Tikung’anamura mabuku mu Chislovak na Chiyowoyero cha Mawoko cha ku Slovakia. Tikutumizga mabuku ku mipingo ya ku Austria, Czech Republic, Slovakia, na Slovenia.


text:
MUTU 11
Yohane Mubatizi Wakanozga Nthowa
MATEYU 3:1-12 MARIKO 1:1-8 LUKA 3:1-18 YOHANE 1:6-8, 15-28
YOHANE WAKAMBA KUPHARAZGA NA KUBATIZA ŴANTHU
ŴANANDI ŴAKABATIZIKA, KWENI WOSE YAYI
Pakajumpha vyaka 17 kufuma apo Yesu wakafumbanga ŵasambizgi pa tempile, apo wakaŵa na vyaka 12. Sono kukwambilira kwa chaka cha 29 C.E., ŵanthu ŵanandi ŵakayowoyanga vya Yohane. Pa nyengo yira, Yohane wakapharazganga mu vigaŵa vyose vya kumafumiro gha dazi kwa Mlonga wa Yorodani.
Yohane wakaŵa munthu wamazaza mu kawonekero na pakuyowoya. Chakuvwara chake chikaŵa cha weya wa ngamila, ndipo wakavwaranga lamba wachikumba mu chiwuno chake. Wakaryanga zombe na uchi wamuthengere. Kasi uthenga wake ukaŵa wakuti wuli? Wakatenge: “Ng’anamukani mtima, chifukwa Ufumu wakuchanya waneng’enera.”—Mateyu 3:2.
Ŵanthu awo ŵakizanga na kutegherezga uthenga wa Yohane ŵakakondwanga chomene. Ŵanandi ŵakamanya kuti ŵakwenera kung’anamuka mtima, ndiko kuti, kusintha nkharo zawo na kuleka vinthu viheni ivyo ŵakachitanga kale. Awo ŵakiza kwa iyo ŵakafuma ku “Yerusalemu na Yudeya yose na charu chose chakuzingilizga Yorodani.” (Mateyu 3:5) Ŵanandi awo ŵakiza kwa Yohane ŵakang’anamuka mtima. Wakaŵabatiza, kuŵabizga mu maji gha mu Yorodani. Chifukwa wuli?
Wakabatizanga ŵanthu kuŵa chimanyikwiro chakuti ŵang’anamuka mtima na kuleka zakwananga izo ŵakanangira Dango la Chiuta. (Milimo 19:4) Kweni ni wose yayi awo ŵakabatizika. Ŵafarisi na Ŵasaduki, ŵakati ŵiza kwa iyo, Yohane wakaŵachema kuti “mphapu za vipiri.” Wakaŵaphalira kuti: “Pambikani vipambi vyakulongora kuti mwang’anamuka mtima. Lekani kujipusika mu mitima yinu kuti, ‘Tili na dada withu Abrahamu.’ Pakuti nkhumuphalirani kuti Chiuta wangamuwuskira ŵana Abrahamu kufuma mu malibwe agha. Mbavi yili kale musi mu makuni. Khuni lililose lambura kupambika vipambi viwemi lidumulikenge na kuponyeka pa moto.”—Mateyu 3:7-10.
Pakuti ŵanthu ŵanandi ŵakayowoyanga vya Yohane, kweniso wakapharazganga uthenga wankhongono na kubatiza ŵanthu ŵanandi, ŵalongozgi ŵa chisopa ŵakamutumira ŵasembe na Ŵalevi. Ndipo ŵakamufumba kuti: “Kasi ndiwe njani?”
Yohane wakazgora kuti: “Ndine Khristu chara.”
Ŵakamufumbaso, ŵakati: “Ipo ndiwe njani? Kasi ndiwe Eliya?”
Wakati: “Ndine chara.”
Ŵakamufumbaso kuti: “Kasi ndiwe Ntchimi?” kung’anamura Ntchimi yikuru iyo Mozesi wakati yizenge.—Dotoronome 18:15, 18.
Yohane wakati: “Yayi.”
Ŵakakosera kumufumba, ŵakati: “Ndiwe njani? Tiphalira mwakuti tikaŵazgore awo ŵali kutituma. Kasi wamweneko ukuti ndiwe njani?” Yohane wakati: “Ndine lizgu la uyo wakuchemerezga mu mapopa kuti, ‘Nyoloskani nthowa ya Yehova,’ nga umo ntchimi Yesaya yikayowoyera.”—Yohane 1:19-23.
Ŵakati kwa iyo: “Chifukwa wuli pera ukubatiza, usange iwe ndiwe Khristu chara panji Eliya panji Ntchimi?” Yohane wakaŵazgora makora, wakati: “Ine nkhubatiza na maji. Pakati pinu pakwimilira munyake uyo mukumumanya chara.”—Yohane 1:25-27.
Enya, Yohane wakayowoya kuti iyo wakanozganga nthowa, kovwira ŵanthu kuti ŵasinthe mtima na kuzomera Mesiya uyo wazamuŵa Themba. Pakuyowoya vya Mesiya, Yohane wakati: “Uyo wakwiza pamanyuma pane ngwankhongono kuluska ine, ndipo ine nili wakwenelera chara kuvura vilyato vyake.” (Mateyu 3:11) Nakuti Yohane wakayowoyaso kuti: “Uyo wakwiza pamanyuma pane wakunijumpha, chifukwa iyo wakaŵako pambere ine nindaŵeko.”—Yohane 1:15.
Ntheura uthenga wa Yohane wakuti, “Ng’anamukani mtima, chifukwa Ufumu wakuchanya waneng’enera” ukaŵa wakwenelera nadi. (Mateyu 3:2) Ukawovwira ŵanthu kumanya kuti Yesu Khristu, Themba lakwimikika na Yehova, wali pafupi kwamba uteŵeti wake.


text:
Umo Mungapharazgira
WUKANI!
Pelekani magazini: Namwizirani na magazini ya Wukani! iyo yafuma sono
Fumbo: Wonani fumbo ilo lili pa peji 2. Imwe mukutipo wuli?
Lemba: Lu 7:35
Ukaboni wakuti fundo iyi njaunenesko ni Baibolo. Wonani vinandi mu magazini iyi.
WUKANI!
Fumbo: Kasi mukuwona kuti fundo izo zili pa lemba ili zingatovwira nadi para tingazilondezga?
Lemba: Mt 6:34
Pelekani magazini: [Julani apo pali mutu wakuti “Ivyo Baibolo Likuyowoya pa Nkhani ya Kwenjerwa.”] Nkhani iyi yikulongosora umo Baibolo lingatovwilira para tikwenjerwa.
Baibolo Likusambizgachi?
Fumbo: Ŵanthu ŵanandi awo ŵakugomezga kuti Chiuta waliko, ŵakukhumba kuti waŵe mubwezi wawo. Kasi mukumanya kuti Baibolo likutipempha kuti tisendelere kwa Chiuta?
Lemba: Yak 4:8a
Pelekani buku: Buku ili lingatovwira kumanya vinandi vya Chiuta kufuma mu Baibolo. [Yowoyanipo ivyo vili pa mutu 1 mu buku la Baibolo Likusambizgachi?.]
IMWE MUNGAPHARAZGA WULI?
Lembani masachizgo ghinu gha umo mungakapharazgira. Mulembe kuyana na masachizgo agho ghalembeka


text:
MUTU 15
Nthowa Yakwenelera Yakusopera Chiuta
1. Ni njani wakwenera kutiphalira umo tingasopera Chiuta mu nthowa yakwenelera?
MATCHALITCHI ghanandi ghakuti ghakusambizga vyaunenesko pa nkhani ya Chiuta. Kweni uwu mbutesi. Chifukwa ntchakuti matchalitchi agha ghakusambizga vinthu vyakupambana chomene pa nkhani ya Chiuta na umo tingamusopera. Kasi tingamanya wuli nthowa yakwenelera yakusopera Chiuta? Ni Yehova pera uyo wangatiphalira umo tingamusopera.
2. Kasi mungachita vichi kuti mumanye nthowa yakwenelera yakusopera Chiuta?
2 Yehova watipa Baibolo kuti timanye nthowa yakwenelera iyo tingamusopera. Ipo mukwenera kusambira Baibolo ndipo Yehova wamovwiraninge kuti mumanye ivyo wakusambizga, chifukwa wakumukhumbirani viwemi.—Yesaya 48:17.
3. Kasi Chiuta wakukhumba kuti tichitenge vichi?
3 Ŵanthu ŵanyake ŵakuti tikupambana waka matchalitchi kweni tose nthowa njimoza. Kweni ndivyo Yesu wakasambizga yayi. Wakati: “Ni waliyose yayi uyo wakuyowoya kwa ine kuti, ‘Fumu, Fumu,’ wazamunjira mu Ufumu wa kuchanya, kweni yekha uyo wakuchita khumbo la Adada.” Ipo chingaŵa chiwemi kuti ise timanye khumbo la Chiuta na kulichita. Iyi ni nkhani yamaseŵera yayi, chifukwa Yesu wakati awo ŵakuleka kupulikira Chiuta ŵakuyana waka na vigeŵenga panji kuti awo ‘ŵakuchita viheni.’—Mateyu 7:21-23.
4. Kasi Yesu wakati wuli pa nkhani ya kuchita khumbo la Chiuta?
4 Yesu wakati para tikukhumba kuchita khumbo la Chiuta, tikumanenge na masuzgo. Wakati: “Njirani pa chipata chifinyi, chifukwa chipata chikuru chili na nthowa yisani iyo yikuya ku pharanyiko, ndipo mbanandi awo ŵakwendamo. Kweni chipata chifinyi chili na nthowa yichoko iyo yikuya ku umoyo, ndipo mbachoko awo ŵakuyisanga.” (Mateyu 7:13, 14) Nthowa yichoko panji kuti nthowa yakwenelera yakusopera Chiuta, yikuya ku umoyo. Nthowa yisani, panji kuti nthowa yambura kwenelera yakusopera Chiuta, yikuya ku pharanyiko. Kweni Yehova wakukhumba yayi kuti munthu munyake wafwe. Wapeleka mwaŵi kwa waliyose kuti wamumanye.—2 Petrosi 3:9.
NTHOWA YAKWENELERA YAKUSOPERA CHIUTA
5. Kasi tingachita wuli kuti timanye awo ŵakusopa Chiuta mu nthowa yakwenelera?
5 Yesu wakati tingaŵamanya awo ŵakusopa Chiuta mu nthowa yakwenelera. Tingaŵamanya para tingafufuza ivyo ŵakugomezga na ivyo ŵakuchita. Yesu wakati: “Muŵamanyenge na vipambi vyawo.” Wakatiso: “Khuni lililose liwemi likupambika vipambi viwemi.” (Mateyu 7:16, 17) Fundo iyi yikung’anamura kuti awo ŵakusopa Chiuta mbarunji yayi. Kweni nyengo zose ŵateŵeti ŵa Chiuta ŵakuyezgayezga kuchita icho ntchiwemi. Sono tiwonenge ivyo vingatovwira kuti timanye awo ŵakusopa Chiuta mu nthowa yakwenelera.
6, 7. Kasi visambizgo vyaunenesko vikufuma nkhu? Longosorani. Kasi ivyo Yesu wakachita vikutisambizga vichi?
6 Ivyo ŵakusambizga vikufuma mu Baibolo. Baibolo likuti: “Malemba ghose ngakupelekeka na Chiuta kwizira mwa mzimu ndipo ngachandulo pa kusambizga, kuchenya, kunyoloska vinthu, na kulanga mu urunji, mwakuti munthu wa Chiuta waŵenge wakukwana, wakunozgeka kuchita mulimo uliwose uwemi.” (2 Timote 3:16, 17) Mpositole Paulosi wakalembera Ŵakhristu kuti: “Apo mukapulika mazgu gha Chiuta kwa ise, mukaghazomera nga ni mazgu gha ŵanthu yayi, kweni nga umo ghaliri nadi mazgu gha Chiuta.” (1 Ŵatesalonika 2:13) Visambizgo vyaunenesko vikufuma mu mazgu gha Chiuta, Baibolo. Vikufuma mu maghanoghano gha ŵanthu yayi, panji kunyake kulikose.
7 Vyose ivyo Yesu wakasambizganga vikafumanga mu mazgu gha Chiuta. (Ŵerengani Yohane 17:17.) Kanandi Yesu wakazunuranga Malemba. (Mateyu 4:4, 7, 10) Ŵateŵeti ŵa Chiuta ŵakuchita nga ni Yesu ndipo chilichose icho ŵakusambizga chikufuma mu Baibolo.
8. Kasi Yesu wakati tikwenera kusopa njani?
8 Ŵakusopa Yehova pera. Lemba la Salimo 83:18 likuti: “Mwaŵeneimwe zina linu ni Yehova, ndimwe mwekha Wapachanya Nkhanira pa charu chose chapasi.” Yesu wakakhumbanga kuti ŵanthu ŵamanye Chiuta waunenesko, ndipo wakasambizganga ŵanthu zina la Chiuta. (Ŵerengani Yohane 17:6.) Yesu wakati: “Yehova Chiuta wako ndiyo ukwenera kumusopa, ndipo ndiyo pera uyo ukwenera kumuchitira uteŵeti wakupatulika.” (Mateyu 4:10) Ŵateŵeti ŵa Chiuta ŵakuchita nga ni Yesu. Ŵakusopa Yehova pera, ŵakuzunura zina lake, na kusambizga ŵanthu zina la Chiuta na ivyo wazamutichitira.
9, 10. Kasi awo ŵakusopa mu nthowa yakwenelera ŵakulongora wuli kuti ŵakutemwana?
9 Ŵakutemwana zanadi. Yesu wakasambizga ŵasambiri ŵake kuti ŵatemwanenge. Awo ŵakusopa Chiuta munthowa yakwenelera nawo ŵakutemwana. (Ŵerengani Yohane 13:35.) Ŵakutemwana nangauli ŵakufuma ku vyaru vyakupambana, ŵali na kakhaliro kakupambana, ŵanyake mbakavu, ndipo ŵanyake mbasambazi. Chitemwa ichi chikovwira kuti wose ŵaŵenge ŵakukolerana. (Ŵakolose 3:14) Ŵakuluta ku nkhondo yayi kuti ŵakakome ŵanthu. Baibolo likuti: “Ŵana ŵa Chiuta na ŵana ŵa Dyabulosi ŵakumanyikwa na fundo iyi: Waliyose uyo wakuleka kuchita urunji na uyo wakuleka kutemwa mubali wake ngwakufuma kwa Chiuta yayi. Pakuti uwu mbuthenga uwo mukapulika pakwamba, wakuti titemwanenge. Tileke kuŵa nga ni Kayini uyo wakafuma kwa muheni ndipo wakakoma munung’una wake.”—1 Yohane 3:10-12; 4:20, 21.
10 Ŵakhristu ŵaunenesko ŵakugwiliskira ntchito nyengo yawo, nkhongono zawo, na chuma chawo kuti ŵawovwire na kukhozga ŵanyawo. (Ŵahebere 10:24, 25) Ŵakuchita icho “ntchiwemi kwa wose.”—Ŵagalatiya 6:10.
11. Chifukwa wuli tikugomezga kuti tizamupona kwizira mwa Yesu?
11 Ŵakugomezga kuti ŵazamupona kwizira mwa Yesu. Baibolo likuti: “Palije munyake uyo wangatiponoska, chifukwa palije zina linyake pa charu chapasi ilo Chiuta wasankha pakati pa ŵanthu kuti watiponoske nalo.” (Milimo 4:12) Mu Mutu 5 wa buku lino, tikasambira kuti Yehova wakatuma Yesu kuti wapeleke umoyo wake kuŵa sembe ya ŵanthu ŵakupulikira. (Mateyu 20:28) Yehova wali kusankha Yesu kuŵa Fumu kuti wazakalamulire charu chose chapasi. Lekani Baibolo likuti para tikukhumba umoyo wamuyirayira, tikwenera kupulikira Yesu.—Ŵerengani Yohane 3:36.
12. Chifukwa wuli Ŵakhristu ŵaunenesko ŵakuchitako yayi ndyali?
12 Ŵakuchitako yayi ndyali. Yesu wakachitangako yayi ndyali. Apo wakayezgekanga, wakaphalira Pilato kuti: “Ufumu wane ngwa charu chino chara.” (Ŵerengani Yohane 18:36.) Nga ni Yesu, Ŵakhristu ŵaunenesko mbakugomezgeka ku Ufumu wa Chiuta. Lekani kulikose uko ŵali, ŵakuchitako yayi ndyali. Kweni Baibolo likuti tikwenera kupulikira “ŵamazaza,” panji kuti ŵalara ŵaboma. (Ŵaroma 13:1) Ŵakhristu ŵaunenesko ŵakupulikira malango gha mu charu icho ŵakukhala. Kweni para malango gha boma ghakususkana na malango gha Chiuta, ŵakuchita nga mbapositole, awo ŵakati: “Tikwenera kupulikira Chiuta nga muwusi m’malo mwa ŵanthu.”—Milimo 5:29; Mariko 12:17.
13. Kasi Ufumu wa Chiuta uzamuchita vichi?
13 Ufumu wa Chiuta wekha ndiwo uzamuwuskapo masuzgo. Yesu wakati “makani ghawemi gha Ufumu” ghazamupharazgika mu charu chose chapasi. (Ŵerengani Mateyu 24:14.) Palije boma la ŵanthu ilo lingachita ivyo Ufumu wa Chiuta uzamutichitira. (Salimo 146:3) Yesu wakasambizga kuti tilombenge Ufumu uwu, apo wakati: “Ufumu winu wize. Khumbo linu lichitike pano pasi nga nkhuchanya.” (Mateyu 6:10) Baibolo likuti Ufumu wa Chiuta uzamuwuskapo maboma ghose gha ŵanthu ndipo “iwo wekha ndiwo uzamuŵako kwamuyirayira.”—Daniyeli 2:44.
14. Kasi mukuwona kuti mbanjani awo ŵakusopa Chiuta munthowa yakwenelera?
14 Pakuti mwasambira fundo izi, jifumbani kuti: ‘Kasi mbanjani awo fundo izo ŵakusambizga zikufuma mu Baibolo? Kasi mbanjani awo ŵakuphalirako ŵanyawo zina la Chiuta? Kasi mbanjani awo ŵakutemwana zanadi? Kasi mbanjani awo ŵakugomezga kuti Chiuta wakatuma Yesu kuti wazakatiponoske? Kasi mbanjani awo ŵakuchitako yayi ndyali? Ndipo kasi mbanjani awo ŵakupharazga kuti Ufumu wa Chiuta ndiwo wekha uzamuwuskapo masuzgo gha ŵanthu?’ Mbakaboni ŵa Yehova pera.—Yesaya 43:10-12.
KASI MUCHITENGE WULI?
15. Kasi tikwenera kuchita vichi kuti Chiuta watiwonenge kuti tikumusopa mwakwenelera?
15 Ntchakukwana yayi kugomezga waka kuti Chiuta waliko. Chifukwa viŵanda navyo vikugomezga kuti kuli Chiuta, kweni vikumupulikira yayi. (Yakobe 2:19) Para tikukhumba kuti Chiuta watiwonenge kuti tikumusopa munthowa yakwenelera, tikwenera yayi kugomezga waka kuti waliko, kweni tikweneraso kuchita ivyo wakukhumba.
16. Chifukwa wuli tikwenera kukana chisopa chautesi?
16 Kuti Chiuta wazomerezge kusopa kwithu, tikwenera kukana chisopa chautesi. Ntchimi Yesaya yikati: “Fumanimo mukati mwake, muŵe ŵakutowa.” (Yesaya 52:11; 2 Ŵakorinte 6:17) Lekani tikwenera kukana chilichose icho chikukolerana na chisopa chautesi.
17, 18. Kasi “Babuloni Mukuru” ni vichi? Chifukwa wuli munthu wakwenera kufumamo mwaluŵiro mu Babuloni Mukuru?
17 Kasi chisopa chautesi ni vichi? Ni matchalitchi ghose agho ghakusambizga ŵanthu kuti ŵasopenge Chiuta munthowa iyo yikukolerana yayi na Mazgu ghake. Baibolo likuti matchalitchi ghose ghautesi ni “Babuloni Mukuru.” (Chivumbuzi 17:5) Chifukwa wuli? Chifukwa mu Babuloni ndimo visambizgo vinandi vyautesi vikayambira, Chigumula cha mu nyengo ya Nowa chikati chamara. Visambizgo ivi vikafalikira pa charu chose. Mwachiyelezgero, ŵanthu awo ŵakakhalanga mu Babuloni ŵakagomezganga kuti kuli ŵachiuta ŵatatu mwa chiuta yumoza. Mazuŵa ghano napo, visopa vinandi vikusambizga nthena. Kweni Baibolo likusambizga kuti kuli Chiuta yumoza pera waunenesko, Yehova. Ndipo Yesu Khristu ni Mwana wake. (Yohane 17:3) Ŵanthu awo ŵakakhalanga mu Babuloni ŵakagomezgangaso kuti ŵanthu ŵali na mzimu uwo ukulutilira kuŵa wamoyo para ŵafwa ndipo ungalangika ku moto. Kweni uwu mbutesi.—Wonani Mazgu Ghakuumaliro 14, 17.
18 Chiuta wakayowoyerathu kuti sonosono apa visopa vyose vyautesi viparanyikenge. (Chivumbuzi 18:8) Kasi mwawona chifukwa icho mukwenera kufumiramo luŵiro mu chisopa chautesi? Yehova Chiuta wakukhumba kuti mufumemo pambere maji ghandafike musingo.—Chivumbuzi 18:4.
19. Kasi Yehova wachitenge wuli para mwasankha kumuteŵetera?
19 Para mwafumamo mu chisopa chautesi na kwamba kusopa Yehova, ŵabwezi ŵinu panji ŵa mu banja linu ŵambenge kumususkani, kumunenani panji kumusuzgani. Kweni Yehova wamulekaninge yayi. Muŵenge mu gulu la Ŵakhristu ŵaunenesko pa charu chose, awo ŵakutemwana zanadi. Ndiposo muzamusanga umoyo wamuyirayira mu charu chiphya. (Mariko 10:28-30) Nyengo zinyake ŵabwezi na ŵa mu banja linu awo ŵakumunenani, kunthazi ŵangazakamba kusambira Baibolo.
20. Chifukwa wuli mukwenera kwambapo sono kusopa Chiuta munthowa yakwenelera?
20 Sonosono apa Chiuta waparanyenge ŵanthu ŵaheni ndipo Ufumu wake uzamulamulira charu chose chapasi. (2 Petrosi 3:9, 13) Nyengo iyi yizamuŵa yakukondweska chomene. Waliyose wazamusopa umo mweneko Yehova wakukhumbira. Ipo ntchakuzirwa kuti mwambepo sono kusopa Chiuta munthowa yakwenelera.
Manyani Vinandi
Chifukwa Wuli Tikuchemeka Ŵakaboni ŵa Yehova?
Pali vifukwa vitatu ivyo tikatolera zina ili.


text:
Vyawanangwa Ivyo Ŵakapelekanga kwa Themba
“Ŵakumanya vya nyenyezi ŵakufuma ku vigaŵa vyakuvuma . . . ŵakajura vyuma vyawo na kumupa vyawanangwa, golide na lubani na mure.”—Mateyu 2:1, 11.
PARA imwe mungakhumba kupeleka chawanangwa kwa munthu wakuzirwa, kasi mungapeleka vichi? Kale vyakununkhira vinyake vikaŵanga vyakuzirwa chomene nga ni golide mwakuti ŵanthu ŵakapelekanga kwa themba. Lekani vyawanangwa viŵiri ivyo ŵakumanya vya nyenyezi ŵakapeleka kwa “themba la Ŵayuda” vikaŵa vyakununkhira.—Mateyu 2:1, 2, 11.
Baibolo likuti apo fumukazi ya ku Sheba yikiza kwa themba Solomoni ‘yikapeleka matalente 120 gha golide na mafuta gha basamu ghanandi na malibwe ghakuzirwa. Vindachitikeposo kuti kwize mafuta ghanandi nthena gha basamu kuyana na agho fumukazi ya ku Sheba yikapeleka kwa Themba Solomoni.’ * (2 Midauko 9:9) Mathemba ghanyake nagho ghakapeleka mafuta gha basamu kwa Solomoni.—2 Midauko 9:23, 24.
Chifukwa wuli mafuta panji vyakununkhira ivi vikaŵanga vyakudura chomene mu nyengo yakale? Chifukwa ntchakuti vikagwiranga ntchito zinandi. Mwachiyelezgero, ŵakaphakaranga, vikagwiranga ntchito pakusopa, na kunozgera chitanda. (Wonani bokosi la mutu wakuti “ Umo Kale Ŵakagwiliskiranga Ntchito Vyakununkhira.”) Kweniso vyakununkhira vikaduranga chifukwa chakuti vikafumanga kutali ndipo ŵakawodanga mwakudura.
VIKAJUMPHANGA MU CHIPALAMBA CHA KU ARABIA
Kale makuni ghanyake gha vyakununkhira ghakameranga mu Mlonga wa Yorodani. Kweni vyakununkhira vinyake vikafumanga ku vyaru vinyake. Baibolo likuzunura mitundu yinandi ya vyakununkhira. Likuzunura safuloni, aloyi, basamu, sinamoni, lubani na mure. Ku vyakurya ŵakaŵikangako minti, dilu na kamini.
Vyakununkhira nga ni aloyi, kida, na sinamoni vikafumanga uko sono tikuti China, India, na Sri Lanka. Ndipo mure na lubani vikafumanga ku makuni agho ghakusangika ku chipalamba icho chikwambira kumwera kwa Arabia m’paka ku Somalia. Narido na spikenadi vikafumanga ku India.
Vyakununkhira ivi kuti vikafike ku Israel vikajumphanga mu chipalamba cha Arabia. Ntheura buku linyake likuti ŵanthu ŵa ku Arabia ndiwo ŵekha ŵakaguliskanga chomene vinthu ivi ku vyaru vya kumafumiro na kumanjiliro gha dazi. (The Book of Spices) Ku Negev kumwera kwa Israel kuli kusangika matawuni na viliŵa vyakukhora vyakale, umo ŵanthu ŵamalonda awo ŵakaguliskanga vyakununkhira ŵakendangamo. Malo agha ghakulongora kuti ŵanthu awo ŵakafumanga kumwera kwa Arabia m’paka ku Mediterranean ndiwo ŵakaguliskanga vyakununkhira. Ŵanthu aŵa ŵakasanganga chomene ndalama.—World Heritage Centre of UNESCO.
“Vikwa vichoko waka ivi vikaŵanga vyakudura, kweni ŵanthu ŵakavitemwanga chomene.”—The Book of Spices
Ŵanthu ŵamalonda aŵa ŵakendanga mitunda makilomita 1,800 kujumpha mu Arabia uku ŵanyamura vyakununkhira. (Job 6:19) Baibolo likuti gulu la Ŵaishimayeli likanyamura ‘maziwu na mafuta gha munkhwala na mure’ kufuma ku Giliyadi kuluta navyo ku Eguputo. (Genesis 37:25) Ku ŵamalonda aŵa, ndiko ŵana ŵa Yakobe ŵakaguliska munung’una wawo Yosefe kuŵa muzga.
ŴAKASUNGA CHISISI KWA NYENGO YITALI
Ŵamalonda ŵa ku Arabia ndiwo ŵekha ŵakaguliskanga vyakununkhira kwa nyengo yitali. Ŵakaguliskanga kida na sinamoni uyo wakafumanga ku Asia. Kuti ŵatondeske ŵamalonda ŵa ku Mediterranean kuti ŵagulenge ŵekha vyakununkhira kufuma ku manjiliro gha dazi, ŵanthu ŵa ku Arabia ŵakayowoyanga nkhani zautesi. Ŵakatenge ku malo uko ŵakuwoda vyakununkhira ivi ŵakakumananga na vinthu vyakofya. Kuti ŵanthu ŵa ku Arabia ŵalutilire kuguliska ŵekha vyakununkhira ŵakasunga chisisi ichi kwa nyengo yitali.—The Book of Spices.
Kasi ni nkhani wuli zautesi izo ŵakayowoyanga? Herodotus wakalongosora vidokoni vya viyuni vyakofya ivyo vikatoranga vikwa vya sinamoni na kukazengera vivwimbo ku malo ghakofya kufikako gha mu mphepete mwa nyanja. Ŵanthu kuti ŵasange sinamoni ŵakaŵikanga vipitika vya nyama mu malo agha. Viyuni vikanyamuranga nyama yinandi kuluta nayo mu vivwimbo. Ndipo vivwimbo vikawanga pasi chifukwa cha uzito wa nyama. Ntheura ŵanthu ŵakatoranga vikwa vya sinamoni na kukaguliska ku ŵamalonda. Nkhani zanthena zikafara chomene. Lekani sinamoni wakaŵa wakudura.—The Book of Spices.
Paumaliro chisisi ichi chikamanyikwa, ndipo ŵanandi ŵakamba kuguliska sinamoni. Kuzakafika mu 100 B.C.E, ŵanthu ŵamalonda ŵakamba kutolera vyakununkhira ku dowoko la Alexandria ku Egypt. Ŵati ŵamanya umo mphepo za pa Indian Ocean zikwendera, sitima za ku Roma zikendanga kufuma ku madowoko gha ku Egypt kuluta ku India. Ntheura vyakununkhira vikaŵa palipose ndipo mtengo nawo ukakhira.
Mazuŵa ghano vyakununkhira vikuyana yayi na golide. Ndipo tingapeleka yayi kwa themba nga ntchawanangwa chakuzirwa. Ndipouli, ŵanthu ŵanandi ŵakulutilira kugwiliskira ntchito vyakununkhira. Ŵakupanga perefyumu na mankhwala. Vyakununkhira vinyake ŵakuŵika ku chakurya. Ndipo ŵanthu ŵanandi ŵachali kuvitemwa chifukwa vili na kasungu kawemi nga umo vikaŵira kale.
^ ndime 4 “Mafuta gha basamu” ni mafuta ghakununkhira agho ghakufuma ku makuni.
Manyani Vinandi
Ŵaisrayeli Ŵakukhumba Themba
Ŵaisrayeli ŵati ŵapempha themba, Yehova wakasankha Sauli kuti waŵe themba lawo. Chifukwa wuli Yehova wakamuleka Sauli na kusora Davide?


text:
Kasi Sayansi Yikukolerana na Ivyo Baibolo Likuyowoya?
Ivyo Baibolo Likuyowoya
Enya. Baibolo ni buku la sayansi yayi kweni likuneneska pa nkhani za sayansi. Tiwonenge nkhani zinyake izo Baibolo likuyowoya izo zikukolerana na sayansi. Kweniso tiwonenge vinyake ivyo ŵanthu ŵakagomezganga kweni vikupambana na ivyo ŵasayansi ŵakuyowoya.
Vinthu vyose vikachita kulengeka. (Genesis 1:1) Mu vidokoni vyakale ŵakatenge charu chikaŵako mwangozi. Ŵanthu ku Babuloni ŵakagomezganga kuti ŵachiuta awo ŵakafuma mu nyanga ziŵiri ndiwo ŵali kupanga vinthu vyose. Ŵanyake ŵakuti vinthu vyose vikafuma mu sumbi likuru.
Vinthu vyose vili kulengeka kuti viyendenge mwandondomeko. Vikulongozgeka na ŵachiuta ŵatesi yayi. (Job 38:33; Yeremiya 33:25) Vidokoni vinandi vikuti ŵanthu ŵalije nkhongono ndipo ŵachiuta ŵangaŵachitira chilichose ŵanthu, chiwemi panji chiheni.
Charu chili kulenjekeka pambura kanthu. (Job 26:7) Kale ŵanthu ŵakagomezganga kuti charu ntchakupwatalara, kweniso kuti chili pa msana wa nyama yinyake yikuru nga njati panji furu mukuru chomene.
Maji gha munyanja na mu milonga ghakukwera kuchanya na kuŵaso vula, chiwuvi, na matalala. (Job 36:27, 28; Mupharazgi 1:7; Yesaya 55:10; Amosi 9:6) Kale ŵanthu ŵa ku Greece ŵakagomezganga kuti maji gha mu milonga na mu nyanja ghakufuma mu nyanja iyo yili kusi kwa charu. Ndivyo ŵakagomezganga m’paka m’ma 1700.
Mapiri ghakusintha. Ghanyake ghakupangika, ghanyake ghakuwundika. Mapiri ghanyake agho ghaliko sono ghakaŵa pasi pa nyanja. (Salmo 104:6, 8) Kweni ŵanyake ŵakugomezga kuti mapiri ghakalengeka na ŵachiuta ndendende umo ghakuwonekera sono.
Ntchakuzirwa kujipwelelera kuti tileke kulwara. Ŵaisrayeli ŵakapika malango. Malango ghanyake ghakati ŵagezenge m’mawoko para ŵakora munthu wakufwa. Awo ŵali na nthenda yakwambukira ŵakeneranga kukhala kwaŵekha. Kweniso para ŵamujovwira ku thondo, ŵakeneranga kuwundira viheni. (Leviticus 11:28; 13:1-5; Duteronome 23:13) Nyengo iyo Ŵaisrayeli ŵakapika malango agha, munkhwala uwo Ŵaeguputo ŵakaŵikanga pa chilonda ŵakasazgangako bibi la munthu.
Kasi Baibolo likuyowoyapo utesi pa nkhani za sayansi?
Zgoro ndakuti yayi. Wonani ivyo ŵanthu ŵanyake ŵakuti Baibolo likuyowoya:
Utesi: Baibolo likuti Chiuta wakalenga vyose mu mazuŵa 6 gha maora 24.
Unenesko: Baibolo likuti pakwamba Chiuta wakalenga kuchanya na charu chapasi. Fundo iyi yikulongora kuti vinthu vikalengeka ni kale. (Genesis 1:1) Chaputara 1 mu buku la Genesis, chikuyowoya yayi utali weneko wa nyengo iyo Chiuta wakalengera vinthu. Kweniso Baibolo likuti nyengo iyo Chiuta wakalengera kuchanya na charu chapasi ni “zuŵa” limoza.—Genesis 2:4.
Utesi: Baibolo likuti Chiuta wakalenga dankha vyakumera, ndipo pamanyuma wakalenga zuŵa kuti vyakumera vikulenge makora.—Genesis 1:11, 16.
Unenesko: Baibolo likulongora kuti Chiuta wakalenga dankha kuchanya pambere wandalenge vyakumera. Zuŵa ndimoza mwa nyenyezi izo zili “kuchanya.” (Genesis 1:1) Ungweru wa zuŵa ukayamba kufika pa charu chapasi mukatikati mwa “zuŵa” lakwamba ilo Chiuta wakalenganga vinthu. Kukati kwangweruka chomene, pa “zuŵa” lachitatu vyakumera vikamba kuŵapo pa charu. (Genesis 1:3-5, 12, 13) Kufuma apo, zuŵa likamba kuwoneka pa charu chapasi.—Genesis 1:16.
Utesi: Baibolo likuti zuŵa likuzingilira charu.
Unenesko: Pa Mupharazgi 1:5 pakuti: ‘Dazi likufuma, ndipo dazi likunjira, likuchimbira kuwelera ku malo ghake, uko likufumaso.’ Lemba ili likuyowoya ivyo ise tikuwona pano pasi. Nase tikuyowoya kuti “dazi lafuma” panji kuti “dazi lanjira.” Kweni fundo njakuti charu ndicho chikuzingilira zuŵa.
Utesi: Baibolo likuti charu ntchakupwatalara.
Unenesko: Baibolo likuyowoya mazgu ghakuti “ku vigoti vya charu” kung’anamura ‘vigaŵa vyakutali chomene vya charu chapasi.’ Kweni mazgu agha ghakung’anamura kuti charu ntchakupwatalara yayi panji kuti chili na chigoti. (Milimo 1:8) Mwakuyana waka, lero ŵanthu ŵakuyowoya kuti ‘vigaŵa vinayi vya charu chapasi’ kung’anamura kumafumiro gha dazi, kumanjiliro gha dazi, kumpoto, na kumwera. Kweni ŵakung’anamura kuti charu chili nadi na vigaŵa vinayi yayi.—Yesaya 11:12; Luka 13:29.
Utesi: Baibolo likuti para mwagaŵa mukombero patatu, kapisi kamoza kakuyana ndendende na usani wa mukombero uwo (kutambika sirya na sirya). Kweni unenesko ngwakuti pisi iyo yikutalika pachoko. Yikuŵa 3.1416, panji kuti pi (π).
Unenesko: Mulomo wa “Nyanja yachisulo chakusonongora” iyo yikuyowoyeka pa 1 Mathemba 7:23 na 2 Midauko 4:2 ukaŵa mikono 10 (sirya na sirya), ndipo “pakakhumbikwanga chingwe chakupimira cha mikono 30 kuti chizingilizge nyanja iyi.” Kweni vingachitika kuti panji miyeso iyi yili ndendende umo vikaŵira yayi. Nakuti panji mikono 30 mbusani wamukati kuzingilira nyanja, apo mikono 10 kupima sirya na sirya, mbusani wakuwaro.
Manyani Vinandi
Kasi Ŵakaboni ŵa Yehova Ŵakugomezga Kuti Chiuta Wakalenga Vyose mu Mazuŵa 6?
Kasi mukumanya kuti ivyo ŵanthu ŵanyake ŵakugomezga kuti vyose vikalengeka mu mazuŵa 6 gha maora 24, vikukolerana yayi na Baibolo?
Baibolo ni Buku Lakufuma kwa Chiuta
Kasi Baibolo lingamovwirani wuli para muli na masuzgo? Chifukwa wuli tikugomezga mauchimi gha mu Baibolo?


text:
MUTU 4
Mariya Wakaŵa na Nthumbo Kweni Wakaŵa Wandatengwe
YOSEFE WAKAMANYA KUTI MARIYA WALI NA NTHUMBO
MARIYA NA YOSEFE ŴAKATORANA
Mariya wakaŵa na nthumbo ya myezi yinayi. Mungakumbuka kuti kuuyambiro wa nthumbo yake, wakaŵa kwa mubali wake Elizabeti ku mapiri gha Yudeya. Sono wakaŵa kukwake ku Nazarete. Pakakhala pachoko waka kuti ŵanthu ŵamanye kuti wali na nthumbo. Ichi chikwenera kuti chikamufipiska mtima chomene Mariya.
Suzgo ndakuti Mariya wakapangana na Yosefe, uyo wakaŵa kalipentara, kuti ŵazamutorana. Ndipo Mariya wakamanyanga kuti Dango la Chiuta kwa Israyeli ndakuti para mwanakazi uyo wafikirika wagona na mwanalume munyake, wakwenera kudinyika na malibwe wafwe. (Dotoronome 22:23, 24) Ntheura nangauli Mariya wakenda uheni yayi, kweni wakamanyanga yayi umo wangamulongosolera Yosefe nkhani iyi kweniso umo vimalirenge.
Mariya wakafumapo myezi yitatu, ntheura Yosefe wakanweka kuti wamuwone. Ŵakati ŵakumana, Mariya wakwenera kuti wakamulongosolera makora kuti wali na nthumbo chifukwa cha mzimu utuŵa wa Chiuta. Kweni namwe mukumanya kuti chikaŵa chakusuzga kuti Yosefe wapulikiske na kugomezga nkhani iyi.
Yosefe wakamanya kuti Mariya ni mwanakazi muwemi ndipo wali na lumbiri luwemi. Wakamutemwa chomene Mariya. Kweni nangauli Mariya wakalongosora makora umo nthumbo yizira, Yosefe wakawona kuti munthu wangaŵa na nthumbo pekha para wagonana na mwanalume. Ntheura Yosefe wakakhumba yayi kuti Mariya ŵamudinye na malibwe wafwe panji kuti walengeskeke pa wumba. Wakaghanaghana vya kumupata waka. Nyengo yira, para mwanalume na mwanakazi ŵafikirana, ŵanthu ŵakawonanga kuti ni nthengwa. Ntheura pakakhumbikwanga kalata yachipati kuti ubwezi wura umare.
Pamanyuma, apo Yosefe wakaghanaghaniranga vinthu ivi, wakaluta kukagona. Penepapo mungelo wa Yehova wakiza kwa iyo mu maloto, wakati: “Kopa chara kutolera muwoli wako Mariya ku nyumba, pakuti nthumbo iyo wali nayo nja mzimu utuŵa. Wababenge mwana mwanalume, ndipo zina lake uzakamuthye Yesu, chifukwa wazamuponoska ŵanthu ŵake ku zakwananga zawo.”—Mateyu 1:20, 21.
Yosefe wakati wawuka mu tulo, wakakondwa kuti wayipulikiska nkhani iyi. Nyengo yeneyiyo, wakachita ivyo mungelo wakamuphalira. Wakatora Mariya na kuya nayo ku nyumba yake. Icho wakachita apa, chikaŵa nga ni ndondomeko ya nthengwa, kulongora kuti Yosefe na Mariya sono mbakutorana. Kweni apo Mariya wakaŵa na nthumbo ya mwana Yesu, Yosefe wakagona nayo yayi.
Pati pajumpha myezi, Yosefe na Mariya ŵakanozgekera ulendo kufumako ku Nazarete. Pa nyengo iyi, Mariya wakaŵa pafupi kubaba. Kasi ŵakaluta nkhu?
Manyani Vinandi
Mariya
—“Wonani, Muzgakazi wa Yehova!”
Kasi ivyo Mariya wakazgora mungelo Gabriyeli vikutiphalira vichi vya chipulikano chake? Kasi ni makhaliro wuli ghanyake agho wakalongora?


text:
MUTU 121
“Khwimani Mtima, Ine Nathereska Charu”
PAKAKHALA PACHOKO WAKA KUTI ŴASAMBIRI ŴALEKE KUMUWONA YESU
CHITIMA ICHO ŴAPOSITOLE ŴAKAŴA NACHO CHIKAZGOKA CHIMWEMWE
Yesu na ŵapositole ŵake ŵakaŵa pafupi kufumamo mu chipinda chamuchanya umo ŵakachitira Paska. Wati waŵachenjezga, Yesu wakayowoyaso kuti: “Namuphalirani vinthu ivi kuti muleke kukhuŵara.” Chifukwa wuli wakachita makora kuŵachenjezga? Iyo wakati: “Ŵanthu ŵazamumusezgani mu sunagoge. Nakuti ora likwiza apo waliyose uyo wakukoma imwe wazamughanaghana kuti wakuchitira Chiuta uteŵeti wakupatulika.”—Yohane 16:1, 2.
Ŵasambiri ŵakwenera kuti ŵakasuzgika na mazgu agha. Nangauli Yesu wakaŵaphalirapo kale kuti charu chizamuŵatinkha, kweni wakaŵaphalirapo yayi kuti ŵazamukomeka. Chifukwa wuli? Yesu wakati: “Vinthu ivi nkhamuphalirani chara pakwamba chifukwa nkhaŵa namwe.” (Yohane 16:4) Kweni panyengo iyi wakaŵaphalira pambere wandafumepo. Ivi vikawovwira kuti ŵaleke kukhuŵara para vyaŵachitikira.
Yesu wakalutizga kuti: “Sono nkhuluta kwa Uyo wakanituma, ndipouli, palije yumoza wa imwe wakunifumba kuti, ‘Mukuya nkhu?’” Pakwamba, apo wakaŵaphaliranga kuti wakufumapo, iwo ŵakamufumba uko wakuluta. (Yohane 13:36; 14:5; 16:5) Kweni pa nyengo iyi, apo vikaŵa pa mutu wawo ŵakachita wofi na ivyo Yesu wakaŵaphalira kuti ŵazamusuzgika. Ntheura ŵakatondeka kufumba vinandi kuti ŵamanye viwemi ivyo Yesu wamusanga kweniso ivyo vizamuchitikira awo ŵakusopa Chiuta mwaunenesko. Yesu wakati: “Chifukwa chakuti namuphalirani vinthu ivi chitima chazura mu mitima yinu.”—Yohane 16:6.
Pamasinda Yesu wakalongosora kuti: “Nkhuluta kuti imwe musange chandulo. Pakuti usange nindalute, movwiri wizenge chara kwa imwe. Kweni usange naluta, nizamumutuma kwa imwe.” (Yohane 16:7) Ŵasambiri ŵa Yesu ŵakatenge ŵapokerenge yayi mzimu utuŵa Yesu walekenge kufwa na kuluta kuchanya.
Mzimu utuŵa ‘uzamupeleka ukaboni wakukhorweska ku charu pakuyowoya za kwananga, urunji, kweniso cheruzgo.’ (Yohane 16:8) Nadi, charu chizamuvumbukwa chifukwa chikatondeka kulongora chipulikano mwa Mwana wa Chiuta. Pakuti Yesu wakawuskika na kuluta kuchanya, mbukaboni wakukhorweska wakuti ni murunji na kulongora kuti Satana “fumu ya charu chino” wakwenera kweruzgika.—Yohane 16:11.
Yesu wakayowoyaso kuti: “Nichali na vinthu vinandi vyakuti nimuphalirani, kweni mungavipulikiska sono chara.” Kweni wati waŵatumira mzimu utuŵa, ukawovwira kuti ŵapulikiske “unenesko wose” na kuchita vinthu mwakuyana na unenesko.—Yohane 16:12, 13.
Ŵapositole ŵakazizwa na ivyo Yesu wakayowoya. Iyo wakati: “Mu kanyengo kachoko waka muniwonengeso chara, ndipo mu kanyengo kachoko waka muzamuniwona.” Ŵakamba kufumbana ivyo Yesu wakang’anamuranga. Yesu wakamanya kuti ŵakukhumba kuti walongosore icho wakang’anamuranga. Ntheura iyo wakati: “Nadi nkhumuphalirani kuti, imwe mulirenge na kutengera, kweni charu chisekelerenge. Muŵenge na chitima, kweni chitima chinu chizamuzgoka chimwemwe.” (Yohane 16:16, 20) Apo ŵakamukoma Yesu, mise yakulondezgapo ŵalongozgi ŵakakondwa, kweni ŵasambiri ŵakaŵa na chitima. Pamasinda, chitima icho ŵakaŵa nacho chikazgoka chimwemwe apo Yesu wakawuka. Ndipo ŵakalutilira kuŵa na chimwemwe apo Yesu wakaŵapungulira mzimu utuŵa wa Chiuta.
Yesu wakayaniska chitima icho ŵapositole ŵakaŵa nacho na vyakuŵinya vya mwanakazi wa nthumbo. Wakati: “Para mwanakazi wakubaba, wakuŵa na chitima, chifukwa ora lake liza. Kweni para wababa mwana, wakukumbukaso suzgo chara chifukwa wakukondwa kuti munthu wababika mu charu.” Yesu wakaŵakhozga ŵapositole ŵake ndipo wakati: “Ntheura imwe namwe, sono muli na chitima. Kweni nizamumuwonaniso ndipo mitima yinu yizamusekelera. Palije uyo wazamupoka chimwemwe chinu.”—Yohane 16:21, 22.
Pa nyengo yira ŵapositole ŵakaŵa kuti ŵandambe kulomba kwizira mu zina la Yesu. Ntheura Yesu wakati: “Mu zuŵa ilo, muzamulomba [Ŵadada] mu zina lane.” Chifukwa wuli ŵakwenera kulomba mu zina la Yesu? Kasi chikung’anamura kuti Ŵawiske ŵakuchedwa kuzgora? Yayi. Yesu wakati: “Adada ŵakumutemwani, pakuti imwe mukanitemwa ine . . . nga mwimiliri wa Chiuta.”—Yohane 16:26, 27.
Mazgu ghakukhozga agho Yesu wakayowoya ghakwenera kuti ghakaŵawovwira chomene ŵapositole kuti ŵaŵe na chikanga. Iwo ŵakati: “Na ichi tikugomezga kuti muli kufuma kwa Chiuta.” Kweni pakajumpha nyengo yitali yayi ndipo chipulikano chawo chikayezgeka. Yesu wakati: “Wonani ora likwiza, ndipo liza nadi, apo mumbininikenge waliyose kuluta ku nyumba yake ndipo munisidenge nekha.” Kweni wakaŵasimikizgira kuti: “Namuphalirani vinthu ivi kuti kwizira mwa ine muŵe na mtende. Mu charu musanganenge na masuzgo, kweni khwimani mtima. Ine nathereska charu.” (Yohane 16:30-33) Nadi, Yesu wakaŵaleka yayi. Wakamanyanga kuti nawo ŵangatonda charu nga ndiyo para ŵakuchita khumbo la Chiuta mwakugomezgeka nangauli ŵangayezgeka na Satana kweniso charu ichi.


text:
Kukumbukira Nyifwa ya Yesu
Chaka chilichose, tikuwungana mu malo ghakupambanapambana kuti tikumbukire nyifwa ya Yesu. Tikuchita nthena chifukwa ndivyo Yesu wakaphalira ŵasambiri ŵake kuti: “Lutilirani kuchita ichi kuti munikumbukenge.” (Luka 22:19) Tizamukumbukira nyifwa ya Yesu pa:
Chiŵiri, Epulero 11, 2017.
Tikumuchemani kuti muzakaŵe nase pa zuŵa ili. Ungano uwu ngwa waliyose nga umo tikuchitira na maungano ghithu ghanyake. Muzamulipira ndalama yiliyose yayi ndipo kulije mbale ya zithero.
Manyani Vinandi
Sembe—Yakuwombora Ntchawanangwa Chapadera
Kasi sembe yakuwombora ni vichi? Sembe iyi yingamovwirani wuli?


text:
JW LIBRARY
Umo Mungachitira na JW Library pa Tabuleti ya Android
Tamupokelerani pa JW Library. JW Library yili kupangika makora kuti muŵerengenge na kusambira Baibolo. Kuti muwone vinandi, julani pa navigation drawer. Kuti mujure navigation drawer, yendeskani kamunwe kufuma kumazere, panji dofyani pa Menu pakona kumazere kwa tabuleti yinu.
Baibolo
Pa chigaŵa cha Bible, mungaŵerenga na kuŵikamo Mabaibolo. Dofyani pa buku, pamanyuma dofyani pa chaputara. Pakuŵerenga, mungawona mazgu ghamusi, chilongolero cha mavesi ghanyake, kweniso Mabaibolo ghanyake pa Study pane.
Kuti mujure lemba linyake, lutaniso pa navigation drawer na kudofya pa Bible kuti muwoneso mabuku ghose gha mu Baibolo.
Mabuku
Pa Publications, mungaŵerenga na kutegherezga mabuku, kweniso pali mavidiyo. Sankhani buku, na kujura nkhani iyo mukukhumba, na kuŵerenga. Apo mukuŵerenga, mungajuraso malemba. Dofyani pa lemba kuti muliŵerenge. Dofyani link pa Study pane kuti muwone makora lemba mu Baibolo.
Kuti mujure buku linyake, lutaniso pa navigation drawer na kudofya pa Publications kuti muwone mabuku ghanyake.
Lemba la Zuŵa
Kuti muwone Lemba la Zuŵa, lutani pa Daily Text na kudofya.
Online
Pa chigaŵa cha Online pali malink agho ghangamovwirani kuluta pa mawebusayiti ghithu.
Kupanga Update JW Library
Nyengo zose mukwenera kuwoneseska kuti mwapanga update JW Library.
Ntchiwemi kuti tabuleti yinu yiŵe na version yasono ya Android. Kuti mumanye vinandi dofyani link iyi: https://support.google.com/nexus/answer/4457705.
Paliso chinyake icho chingamovwirani: ŵikani tabuleti yinu pa automatic app updates. Kuti mumanye vinandi dofyani link iyi: https://support.google.com/googleplay/answer/113412.


text: 1 Mazgu agho Mozesi wakayowoya ku Ŵaisrayeli wose mu chigaŵa cha Yorodani mu mapopa, mu vidika ivyo vikuthyana na Sufu, pakati pa Parani, Tofeli, Labani, Hazeroti, na Dizahabu.2 Kufuma ku Horebu kuya ku Kadeshi-barineya,+ ni ulendo wa mazuŵa 11, kwendera nthowa ya ku Phiri la Seyiri.3 Mu chaka cha 40,+ pa zuŵa lakwamba la mwezi wa 11, Mozesi wakaŵaphalira Ŵaisrayeli* vyose ivyo Yehova wakamutuma kuti waŵaphalire.4 Ivi vikachitika wakati wathereska Sihoni+ themba la Ŵaamori, uyo wakakhalanga ku Heshiboni, na Ogi+ themba la Bashani, uyo wakakhalanga ku Ashitaroti, mu Edireyi.+5 Apo ŵakaŵa mu chigaŵa cha Yorodani mu charu cha Mowabu, Mozesi wakamba kulongosora Dango ili,+ wakati:6 “Apo tikaŵa mu Horebu, Yehova Chiuta withu wakatiphalira kuti: ‘Mwakhala nyengo yitali chomene mu chigaŵa ichi cha mapiri.+7 Zgokani, mulute ku chigaŵa cha mapiri cha Ŵaamori,+ mulazge ku vigaŵa vyose vyakufupi nawo vya Araba,+ mu mapiri, Shefela, Negebu, mumphepete mwa nyanja,+ charu cha Ŵakenani, na ku Lebanoni*+ m’paka ku mlonga ukuru, mlonga wa Yufurate.+8 Wonani, naŵika charu pamaso pinu. Njirani na kuchipoka kuŵa chinu, charu icho Yehova wakalapa kuti wapelekenge ku ŵasekuru ŵinu, Abrahamu, Yisake,+ na Yakhobe+ na ku mphapu* yawo pamanyuma pawo.’+9 “Pa nyengo yira nkhamuphalirani kuti: ‘Nekha ningafiska yayi kumunyamurani.+10 Yehova Chiuta winu wamwandaniskani, ndipo sono muli ŵanandi chomene nga ni nyenyezi zakuchanya.+11 Mphanyi Yehova Chiuta wa ŵasekuru ŵinu wamwandaniskani,+ muŵe vikwivikwi kuluska umo muliri sono, ndipo wamutumbikani nga umo wamulayizgirani.+12 Kasi nekha ningafiska wuli kumunyamurani pakuti ndimwe mphingo na katundu, kweniso ningachita wuli na mphindano zinu?+13 Sorani ŵanalume ŵavinjeru, ŵakuchenjera, na ŵakumanya tunthu mu mafuko ghinu, niŵimike kuŵa ŵalara pachanya pinu.’+14 Imwe mukazgora kuti: ‘Icho watiphalira kuti tichite ntchiwemi waka.’15 Ntheura nkhatora ŵalara ŵa mafuko ghinu, ŵanalume ŵavinjeru na ŵakumanya tunthu, nkhaŵimika kuŵa ŵalara ŵinu, ŵalongozgi pa gulu lililose la ŵanthu 1,000, la ŵanthu 100, la ŵanthu 50, la ŵanthu 10, na ŵakuru ŵa mafuko ghinu.+16 “Pa nyengo yira, nkhaŵaphalira ŵeruzgi ŵinu kuti: ‘Usange mukupulikizga milandu ya ŵabali ŵinu, mweruzgenge mu urunji+ pakati pa munthu na mubali wake panji mulendo.+17 Mungatemweranga chara pakweruzga.+ Muchitenge mwakuyana waka pa kupulikizga mulandu wa muchoko na mukuru.+ Mungatenthemanga na ŵanthu chara+ chifukwa cheruzgo ntcha Chiuta.+ Usange mulandu ngunonono chomene kwa imwe, mwizenge nawo kwa ine, ndipo niwupulikenge.’+18 Pa nyengo yira, nkhamuphalirani vinthu vyose ivyo mukwenera kuchita.19 “Penepapo tikanyamuka pa Horebu, tikajumpha mu mapopa ghose ghakuru na ghakofya ghara,+ agho mukaghawona mu nthowa pakuya ku chigaŵa cha mapiri cha Ŵaamori,+ nga umo Yehova Chiuta withu wakatiphalilira. Pamanyuma tikafika pa Kadeshi-barineya.+20 Ine nkhati kwa imwe: ‘Mwafika mu chigaŵa cha mapiri cha Ŵaamori, icho Yehova Chiuta withu watipenge.21 Wonani, Yehova Chiuta winu wapeleka charu kwa imwe. Kwerani, mukachipoke chiŵe chinu, nga umo Yehova Chiuta wa ŵasekuru ŵinu wamuphalilirani.+ Mungawopanga yayi nesi kutenthema.’22 “Kweni mose imwe mukiza kwa ine, mukati: ‘Tiyeni titume ŵanalume ŵadangire panthazi pithu ŵakatiwonere charu, ŵazakatiphalire nthowa iyo tingenda kweniso umo misumba yiliri.’+23 Ivyo mukayowoya vikaŵa viwemi kwa ine, ntheura nkhasora ŵanalume 12 pakati pinu, munthu yumoza pa fuko lililose.+24 Iwo ŵakanyamuka, ŵakakwelera ku chigaŵa cha mapiri,+ ŵakafika ku Dambo la Eshikoli, na kuchiyendera.25 Ŵakatorako vipambi vya charu na kwiza navyo kwa ise, kweniso ŵakatiphalira mazgu ghakuti: ‘Charu icho Yehova Chiuta withu wakutipa ntchiwemi.’+26 Kweni imwe mukakana kukwelerako, ndipo mukagalukira dango la Yehova Chiuta winu.+27 Mukadandawuranga waka mu mahema ghinu kuti: ‘Chifukwa chakuti Yehova wakatitinkha, lekani wakatifumiska mu charu cha Eguputo na kutipeleka mu woko la Ŵaamori, kuti ŵatiparanye.28 Kasi malo agho tikulutako ni malo wuli? Ŵabali ŵithu ŵalopweska* mitima yithu,+ ŵati: “Ŵanthu ŵa mu charu icho mbakuru na ŵatali chomene kuluska ise, misumba yawo njakukhora, yili na malinga ghakugota kuchanya.+ Kweniso tikawonako ŵana ŵa Anaki.”’+29 “Penepapo nkhati kwa imwe: ‘Mungatenthemanga chara nesi kuŵawopa.+30 Yehova Chiuta winu wadangirenge panthazi pinu na kumulwerani,+ nga umo wakachitira mu Eguputo pamaso pinu.+31 Ndipo mu mapopa mukawona umo Yehova Chiuta winu wakamunyamulirani kulikose uko mukalutanga nga umo munthu wakunyamulira mwana wake, m’paka mwafika ku malo ghano.’32 Kweni pa vyose ivi, mukapulikana chara mwa Yehova Chiuta winu,+33 uyo wakamudangiliraninge na kumupenjerani malo ghakuti mupumulepo. Usiku wakawonekanga mu moto ndipo muhanya wakawonekanga mu bingu, kumulongorani nthowa yakwendamo.+34 “Nyengo yose iyi Yehova wakapulikanga ivyo mukayowoyanga, ndipo wakakwiya na kulapa+ kuti:35 ‘Palije nanga njumoza wa ŵanthu ŵa muwiro uheni uwu uyo wamuwona charu chiwemi icho nkhalapa ku ŵawiskemwe kuti niŵapenge,+36 kupaturako Kalebi mwana wa Yefune. Iyo wamuchiwona, ndipo nipelekenge charu icho wakendapo kwa iyo na ŵana ŵake chifukwa walondezga Yehova na mtima wose.*+37 (Yehova wakakwiyira na ine wuwo chifukwa cha imwe, ndipo wakati: “Nawe wamunjiramo chara.+38 Joshuwa mwana wa Nuni, uyo wakwimilira panthazi pako,+ ndiyo wamunjira mu charu ichi.+ Umukhozge,*+ chifukwa ndiyo wamunjizga Israyeli kuti wachihare.”)39 Kweniso ŵana ŵinu awo mukayowoya kuti ŵaŵenge vinthu vyakupokeka pa nkhondo+ na ŵana ŵinu awo sono ŵakumanya chara chiwemi na chiheni, ndiwo ŵamunjiramo ndipo namuŵapa kuti chiŵe chawo.+40 Kweni imwe muwelere mulute mu mapopa ku nthowa ya ku Nyanja Yiswesi.’+41 “Penepapo imwe mukati kwa ine: ‘Tanangira Yehova. Sono tikwerenge na kurwa nkhondo nga umo Yehova Chiuta withu watiphalilira.’ Ntheura waliyose wa imwe wakatora vilwero vyake vya nkhondo ndipo mukawona nga ntchipusu kukwera phiri.+42 Kweni Yehova wakati kwa ine: ‘Uŵaphalire kuti: “Mungakwelerangako yayi nesi kurwa nawo, chifukwa ine namuŵa namwe chara.+ Para mwaluta, mwamuthereskeka na ŵalwani ŵinu.”’43 Ntheura nkhayowoya namwe, kweni mukapulika chara. Mukagalukira dango la Yehova, ndipo mukajiŵikamo na kuyezga kukwera phiri.44 Ntheura Ŵaamori awo ŵakakhalanga mu phiri lira, ŵakakhira na kukumana namwe, ŵakamuchimbizgani nga ni njuchi, ndipo ŵakamumbininiskirani ku Seyiri m’paka ku Horima.45 Mukawerako, ndipo mukamba kulira pamaso pa Yehova, kweni Yehova wakamupulikani chara nanga nkhulazga khutu lake kwa imwe.46 Lekani mukakhala nyengo yitali mu Kadeshi.